url: =A sisa hong thokik “Zomi” :: ZOMI DAILY\nposted on 22 December 2014 at 10:56 am Lomkholna: Article, PhilipKhaipu, Politics\nLeitungah milian mihau, mi minthangte pen a kipatna uh na en kik le hang, (Bottom level) a hihna tatak uh pan a kipan kik vive na hihi. Cih nopna ah a hihna maan uh kitel in tua pan bulkip hong nei in hong khangto te na hi uhhi. (Every good transformation must begin with identity level). I hihna tatak kitel lopi in i din mun i kitel ngeikei ding hi. Tua ahih man in, “ka hihna tatak bang hiam????” cih kikan tel in nasep kipan ni, tua hi leh a bul ki loklok nawnlo in a kip a kho hong hiding aa, tua pan in i khangcing thei pan ding hi. “Identity Crisis” i cih hihna kitel lo mite pen a kizanglo set (khawl) tawh kibang hi.\nA hihna diktak kitel lo ahih man in a (Potential) a sepzawhna tha neih zahding kitel lo pah uhhi. Tua ahih man in a manphatna kimu theilo in a kizat nading ah kizang theilo ahih man in a hihtheih tawp suah in kizang khia theilo hi. Tua pen paamaih mahmah hi. Zomi mimasa te zong i hawmthawhna hilo napi in i hihna dik tak tawh na ding lo uh ahih man un hun sawtpi bulkip neilo in i om aa, Zomite khantoh nading vai tampi ah haksatna i tuak hi. I sepsa teng zong a mawkna hilo napi in minam leh gam adingin mualsuang a kip a kho omlo hiam cih zah ding phial in mun khempeuh ah min tuamtuam tawh na kisem ciat ahih man in muibunlo, tawntun lo in bui a phak kuan a tawp bang den keei hi.\nTu in ahih leh ei i hihna diktak “ZOMI” tawh kiding theita hi. Lunghiang nawnlo in masuan theita ding cihna hi. I hih theih tawp suah in Zogam le Zomi ading sep kipan tading hihang. Zomi ten i hihna pen lei ah i kiatsuah khin aa, a hi zongin tu-in leipan hong poto in hong dawnsuangta hi. Kum khat kumnih sung bebek in leitung level UNO dongah hiangkha in a sawtlo in hong pak dinga, a gah kinei thei tading hi. A hangin, i hihna diktak ah bulkha in akip akho dinmun ah dingto in i kipat man ahihi. I din mun maan ta ahih man in Kum khat sung bebek in Zomite omna khempeuh ah ZYA kipawlna sim le mal, sak le khang ah hong om hi.\nHih ZYA pen leitung level NGO khat in i din suah ding kisam lai kha ding hi. Zomi khangno te pen Leitung bup ading nasem ding te i hihi. Ki neu sek kei ni. Zomi Innkuan USA Makipipa in hong tangko mah bangin, leitung bup Zomi kipawlna khempeuh hong huai henla, a nasia mahmah in kizopna, zumvai kivai puakna akipan, kipawlna khat i suah zawh nadingin mimal luvom simnate a kipan, sumbawlna, leh Politics ah hong makaih ding zong lunggulh huai mahmah hi. Leitungbup Zomi khempeuh kipawlna khat nuai ah om zolo ding kici theilo hi. UNO nuai ah gam hizahta om thei lel hi. Tua hi aa, i dinna maan a hih teh, makaite nong maigal ding uh leh nong sep ngam ding uh kisam hi.\nTulai tak Zomi huihpi pen Myanmar, India hita leh mun tuamtuam ah a khauh mahmah laitak ahih mah bangin, sep tuak te i sep mengmeng ding kisam hi. Myanmar Constituation kikhek ding khawng i gak niloh leh hong vaikai lua kha ding hi. Representative ah kiguang ding cih na ah zong Kachin, Kaya, Kayin, Rakhine, Shan, Mon, Burma leh Zomi a lut nading hanciam ding kisam hi. Kalthak lakna pepeuh ah langpan denkei sangin NLD a lut leh ei zong i lut zawh nading hanciam ni. A hoih pen lam en in a siapen ding kigin ding hitawn tung hi. Thangsiah pa khat in thang tampi a siah mah bangin khat ah hong pai kei leh khat ah cih dan in Zomi te i minam vai gel ni. Leitung bup Zomi kipawlna khat, Party khat, Civil Society tampi leh Organs tampi kiguan ding thupi ding hi.\nPrevious: Lungdambawl Thu laigil – 13 ~ Khaibawi\nNext: Pasian in Mihing pianna liimpi Pau Cin Hau alah na thu


timestamp: atn

url: =LESSON 2 JAN. 6 – 12 “ KA MU, KA DEIH, KA NEI” ~ MUC\nLESSON 2 JAN. 6 – 12 “ KA MU, KA DEIH, KA NEI”\nAdmin 10:42:00 PM Articles, Sabbath School Lesson\nLESSON 2 JAN. 6 – 12\n“ KA MU, KA DEIH, KA NEI”\nTU KAAL SUNG SIM DING: 2 Kor. 8: 1-7; Matt. 13: 3-7, 22; 26: 14 – 16;\nPian. 3: 1-6; 2Pet. 1: 5-9\nKAMNGAH: “ Lingbulsum omna leilakah a tu khaicite pen Pasian’ thu za napi-in amau nuntakna sung uah leitung lunghimawhna le hauh nopnate in Pasian’ thu vuknelh ahih manin bangmah a suakkhia zo lote a cihnopna ahi hi” (Matt.13: 22).\nSum itna, leitung nate deihna cihte in lampi tuamtuam tawnin hong zol hi. Hih tawh kisai-in Satan’ thaangsiahzia Ellen G. White in hih bangin pulaak hi: “Neih le lamh, sum le paai deihna hong guanin, tua nate in lunghimawhna hong dal ding hi. Leitung nopsakna, neih le lamh bek mah mitsuan dingin Satan in nasem hi. Pasian’ minthan nadingin sum le paai, neih le lamhte zat ding hi-in, tua nate in hong huzaap loh nadingin i dal kul hi. Sum deihna zawh kul hi. Sum hauhna in hong uk thei a, Pasian tawh kizopna hong sia-sak thei hi. Khrih le a gam, thuman nasem ding sangin sum nungzui hong suaksak thei hi. Huaihamna, deihgawhna cihte in hong sia-sakin Pasian’ mite tawh hong kigamla-sak ding hi.” Counsels on Stewardship, 154, 155.\nLeitung iplahna in hong zo thei ahih manin, tua bang lauhuai-na tawh kisai Lai Siangtho’ hong hilh thute phawk ding kisam hi.\nPASIAN NA UP LEH HAU DING\nTV ah thugen khat in “ Pasian in thupha hong pia nuam hi. Pasian in thupha hong pia hi leh neih le lamh tampi na nei ding hi” ci-in thuhilh hi. A cihnopna-ah Pasian tungah citak lehang Pasian in hong hau-sak ding hi. Hih bang thuhilh pen Lai Siangtho tawh kituak lo hi. Bang hang hiam cihleh na hau nuam hiam? Na nuamsa nuam hiam? “ Kong gen ding lungdamna thu in” tua bangin hong nungta-sak ding hi,” cihna hi. Ahi zongin hotkhiatna in sum le paai hauhna hong pia ding hi, cih pen man hi lo hi. Tua bang upna in Lai Siangtho tawh kituak lo hi; huaihamna kilangsak zaw hi. Lai Siangtho paulapin thu-lang gen hi. A bulpi en lehang mawhna hi-in, tua mawhna in leitung nopsakna ding bek masuan hi.\nPasian a umte sumhau ding cih a um mite’n Pasian i piak manin Pasian in hong hau-sak ding hi, ci uh hi. Hih bang ngaihsutna in Pasian khembawl hi. Pasian pia lehang aman hong hau-sak ding, hong hau-sak leh i piak ding hong tam semsem ding cihna hi. Pasian in thupha kong pia ding hi, ci-in kamciam hong pia ahih manin Ama tungah a pia khia i hi hi, ci uh hi. Piak dingin kilawm hi, ci-in pia hi lo-a ngah kik nopna tawh piakna hi.\n2Kor. 8: 1-7 sim in. Bang thupiang kimu hiam? Pasian thu-umte khempeuh in sumhau ding cih thu tawh kituak lo bang thuman kimu hiam? Itna tawh piakna i cih in bang hi ding hiam?\nBang mah nei lopi mah Korin pawlpi mite’n itsik lo-in pia uh hi. Pasian thu sungah kiptakin nungta uh hi mah taleh sumhau lo uh hi. Hih in “Pasian a um taktakte in sumhau ding hi” cih thu tawh kituak lo hi.\nPasian tungah citak napi sumhau lo mi na theih a om hiam? Pasian tungah citak lo napi sumhau mahmah na mu hiam? Sumhauhna in Pasian thu-um mi hihna kilangsak hi, cih thu tawh kisai bang na ngaihsun hiam?\nLai Siangtho in hong hilh kei zongin nuntak nading lunghimawhna, sum le paai hauhnate in tawmvei sung bek hi, cih pen mi khempeuh in in tuah thu hi. Leitungah a tawntungin a kip ding bang mah om lo hi. A sawt lo-in na khempeuh a bei hun hong tung ding hi. Paul in “Bang hang hiam cihleh a kimuthei nate a mitsuan ka hi kei uh a, a kimu thei lo nate tomno sung bek kimang a, a kimu thei lo nate a tawntungin a kip ahi hi, ci hi (2Kor. 4: 18).\nKhristiante in leitung nate sangin vantung nate mitsuan uh hi. Sumhauh nopna a kipan na tuamtuamte in mittaw-sak thei hi. Mittaw Helen Keller in khuamuh theihlohna tawh kisai-in “nate mu theih napi mailam thu ding muhkholna nei lote sangin a hehpih huai zaw mittaw om lo hi,” ci hi. Lai Siangtho in zong mit nei napi khuamu thei lo pulaak hi. Mi kimkhat in leitung nate itluatna hangin thuman itna nei lo uh hi. Nate sumhauhna khang semsem napi vantung hauhna ah kiam tektek hi. Neihsa kibeh laplap hi napi kicing cih nei ngei lo uh a, nate deihna khang zaw semsem hi. Ngah ngah napi uh piakkhiatna kiam semsem hi. Nei semsem hi napi, neihsa kiam tektekin kingaihsun uh hi. Nate iplahna in hong khem thei hi. Pasian’ na sep ding ngaihsutin nei ngei lo uh hi.” Ellen G. White, Spiritual Gifts, Vol. 2., 267.\nKha-lam mittawtna in tawntung nunna hong musak thei lo hi. Jesuh mu banah Amah mah mitsuan tawntung ding kisam hi.\nMatt. 13: 3-7, 22 sim in. Jesuh in bang lauhuai thu hong hilhkhol hiam? Banghangin hauhna, zawnnate in siatna hong tunthei hiam?\nAmasa-in Jesuh in leitung nate lunghimawhna hilhkhol hi (Matt. 13:22). Jesuh in lunghimawh nei ihihlam tellua hi. Mizawngte’n bang mah nei lo ahih man lunghimawh uh hi. A haute zong lunghimawhna tawh kipelh lo uh hi. Lunghimawhna kibang lo hi bek hi. Leitung nuntakna ding lunghimawhna in Pasian’ thu tawh hong kigamla-sak lo ding thupi hi.\nNihna-ah sumhauhna in mawhna hi lo hi. Tua hauhna in hong sia-sak thei hi.\nHUAIHAM DEIHGAWH KIPATNA\nSiatna khempeuh mah bangin deihgawhna zong lungsim pan hong kipan hi. A sung pan a pua ah hong kilang khia hi. Hih thu Eden huan sung panin kimu thei hi.\nPian. 3:1-6 sim in. Eve in a mawh dingin Satan in bang deihhuai-nate tawh zol hiam? Koi bangin Satan in tuni dongin hong zol hiam?\n“ Tua ahih ciangin singkung a hoihna, mi a pilsak dingin tua a gah a deihuai-na a muh ciangin, a singgah lo-in a ne hi. Amah in singgah kimkhat a pasal pia a, a pasal in zong a ne hi” Pian. 3: 6.\nVanzuakte in vanzuakzia a theih kei uh leh Eden huan sunga thupiang siksanin vanzuakzia mu thei ding uh hi. Eve in nekloh ding singgah a nek teitei nadingin Satan in lampi khat tawh zol hi. Eve in bangmah kisap nei lo napi, Satan’ zuau a up manin a neihsa hawmthawhin, huaihamna lungsim hong nei hi. Eve’ khialhna in i nuntakna ah huaihamna tawh kisai, “Ka mu, ka deih, ka la,” hih thum pulaak hi.\nHuaiham deihgawhna in mawhna lianpi suakthei hi. Pumpi taksa’ deihna mah bangin deihgawhna zong lungsim pan hong phulkhia-agamtatna in a zuihteh siatna lianpi hong suak hi. Deihgawhna in na a sep ciangin khialhna hong piangin khat le khat kizopna sia-sak hi. Kumpi Ahab in Naboth’ lenggahhuan a muhteh deihgawhin, a zi in Naboth thatin tua huan laksak hi (1Kum. 21). Achan in puan hoih nono, sumte a muhteh deihna lungsim hong nei-a, lak loh ding hi napi, hong la kha veve hi (Josh. 7: 20 -22). Deihgawhna in huaihamna hi. “Huaihamna in mawhna namkhat hi; deihgawhna in huaihamna mah hi.”\nPaul in leitung siatna, thuman langpangte’ omzia a pulaakna-ah deihgawhna in huaihamna lungsim hong guan hi, ci-in hong hilh hi. “Angsung ding bek a ngaihsun mite a huaiham mite hi” (2Tim. 3: 2). John Harris, Mommon (New York: Lane & Scott, 1849), 52.\nBang hangin huaiham deihgawhna tawh a kipelh thei kuamah om lo hi ding hiam?\nHUAIHAM– ANGSUNG THEI MI\nIsa. 56: 1 sim in. Bang mawhna hong hilhkhol hiam?\nMawhna tawh kidim mihingte in huaihamna tawh a nungta mite hi. I pianpih hi. Ahi zongin Khrih’ zia le tong kilangsak nunzia in huaiham lo hi. “ Bang hang hiam cihleh amah hau napi note hangin mizawng hong suai i\nTopa Jesuh Khrih hong hehpihna thupha na thei uh hi. Tua in ama zawnna hangin note na hauh theih nading uh ahi hi” (2Kor. 8:9). Topa in huaihamna hangin leitungah siatna a tam semsemna mu hi. Huaihamna in kido-na piangsak hi. Huaihamna in innkuan sungah kithahna, guktaakna hong tunpih hi. Huaihamna in a si thei lo natna lungno bang hi-in hoihna khempeuh muatsia-sak thei hi. Huaihamna in na khempeuh iplahna, neihnopna, zawhthawhnopna hong guan natna tawh kibang hi. “ Ka mu, ka deih, ka la” cih lungsim nei hi.\nMatt. 26: 14 – 16 sim in. A dahhuai huaihamna hangin hih thupiang panin bang thumanpha na mu hiam?\nJudah’ kampau ngaihsun in: “ Note khutah Amah hong pia hi leng kei bang hong pia ding na hi uh hiam? (Matt. 26:15). Huaihamna in awlmawh bang mah nei lo hi. Judah bangin mi hampha om khol lo hi: Mihingin hong nungta Jesuh tawh nungta khawmin, a nalamdang bawlte mu-in, nuntakna thu a hilhte amah mah in za hi. Tua hi taleh huaihamna, deihgawhnate in a nuntakna ukcip veve hi.\nHonpa in Amah a lehheek mipa tungah lungnemtakin hopih hi. Jesuh in a thuhilhnate ah vantung ki-itna in huaihamna lungsim hahsiang thei hi, ci’n hilh hi. Jesuh in Judah theih dingin huaihamna a siatzia hilh hi; a mawhna zong pulaak hi. Ahi zongin Judah in kisik nuam lo, a diktatlohna nusia nuam lo hi.” Ellen G. White, The Desire of Ages, 295.\nKidawm lo hi lehang, a huaiham lo mi kua om ding hiam? Koi bangin Pasian’ hehpihna tawh i pianpih huaihamna khaktan thei ding i hiam?\nA nuai-a Lai Siangtho munte sim in. Koi bangin a hau, a zawng, kua-kua hi ta leh, sum itna, huaihamna, deihgawhnate nial zo ding i hiam?\nSawl. 24: 24 – 26_______________________________________\nGal. 5: 22 – 25 __________________________________________\n2Pet. 1: 5 -9 ____________________________________________\nPasian in i nunzia ding hong hilh hi. Mi khempeuh in pumpi ki-uk zawhna kisam hi. Huaihamna, deihgawhna, nate itna lungsim in pumpi ki-ukzawhna hong nei-sak thei lo hi. I lungsim ki-uk masak kul a, tua khitteh i gamtatzia ki-uk ding kisam hi. Tua in a lauhuai huaihamna pan hong dal thei ding hi.\nTopa tungah lungsim takpi tawh i ki-ap ciang bekin pumpi a ki-uk zo i hi ding hi. Mihing in amah le amahin huaihamna, pumpi’ deihna a zo zo kei ding hi. Kha Siangtho in i sungah hong om hi leh, pumpi ki-uk zawhna i nei ding hi. “ Mihing thuakngei ze-etna a val note tungah a hong tung kei hi. Ahi zongin Pasian in a muanhuai ciampellopa ahih manin note thuak zawh ding zah val a hong kize-et ding a phal kei hi. Tua bang ze-etna na thuak uh ciangin zong na thuak zawh nadingun suahtak nading lampi a hong bawlsak ding hi” ( 1Kor. 10: 13).\n1Pet. 1: 5-9 sim kik in. Peter in bang lampi hong hilh hiam? Nunzia ding bang hong hilhin, huaihamna zawh nadingin koi bangin a hong hilh thute zui ding i hiam?\nNGAIHSUTBEH DING: Mihing in nopsak ding le lungkim ding kilunggulh hi. Ahi zongin leitung nate in lungkimna le nopna hong pia zo lo hi. Hih thu kithei ciat hi napi, leitung nate kilunggulh hi: “ Ka mu, ka deih, ka la.” Hih sangin nate deihna koi-ah kimu ding hiam? Midangte mah bangin SDA thu-um mite in zong leitung nate lunggulhna tawh kidim hi. Sumhauhna in lungkimna, lungnopna hong pia zo lo hi.A hau tangval pa in lungkia, lamet bei, lungkimlo-sa-in Jesuh kiang pan paikhia hi. Hih in leitung hauhna in lungkimna hong piak sangin buai-na hong pia zaw hi, cih hong hilh hi. A hau tangvalpa in Jesuh kiang panin a zaknop thu za lo-in a deih ngah lo hi.\n“Leitung nate lunggulhna, mihing’ nopsak nading khempeuh susia hi.\nNeihzah zah tawh lungkimna pan lunggimna, lungkimna panin patauh lunghimawhna dong hong tunthei banah pumpi natna – lungtang natna, zia le tong hoihlo tuamtuamte, ngongtatna cihte hong lut thei hi.” Tim Kasser, The High Price of Materialism (Cambridge: The MIT Press, 2002), 22.\nLeitung nate tawh a kidiah mi in leitung hauhna lunggulhna tawh kidim ding a, vantung thute ah zawngkhal tungtawn ding hi. Ahi zongin Khrih hong piak tui a dawn mi khempeuh in cikmahin a dangtaak nawn kei ding uh hi (John 4: 14)\n1. Pasian thu-um taktakte sumhau ding hi, cih thu ngaihsun in. Lai Siangtho bang mun siksan ding om hiam? Lai Siangtho sungah Topa tungah citak napi-in a genthei mi siangtho pulaak ding a om hiam?\n2. Mi khat in a ta masa kum 4, 5 a phakkhitteh “ hih ka ta tung panin Lai Siangtho thu nih ka mu hi. Khatna-ah a mawhsa-in a piangkhia i hi hi. Nihna-ah huaihamna pen i pianpih hi,” ci-in pulaak hi. Naupangte’ omzia in hih thu hong hilh hi. Hih tawh kisai-in vantung hehpihna in bang hong hilh hiam?\n3. Koi panin gimna hong pai hiam cihleh guihtheihkhamtheih pan hi masa lo hi . Huaihamna, haitatna, thungaihsut theihlohna, thuneihnopna cihte panin hong pai hi. A huaiham mi in banah a kim a paam zong sia-sak hi lo hiam? Huaihamna hangin siatna pulaak ding na thei hiam?


url: =Nasem muanhuai hi in ~ Hau Za Cin :: ZOMI DAILY\nposted on 21 July 2015 at 11:23 am Lomkholna: Article, Hauzacin\nNasem muanhuai hi in\nTuhun ciang leitung pen khuata khat bang hi ci uh hi. Leitungbup ah nasep kizong in a kisapna mun peuh ah nasem in kikuanta hi. Leilu lam ah a piangte zong leitaw lam ah nasem in kuan a, nisuahna lam pan zong nitumna lam ah nasem in va kuan uh hi. Tua manin nidang bangin eima khuata gam sung bek Lo in a kikho bang nawnlo in mun khempeuh kiphata, gam khempeuh ah kizinta ahi hi. Tua bang mun ah i om ciangin bangci nasep zong ding, bangci nasep kin ding, bangzah sem ding, bangci mite muan suak ding cihte hong thupi mahmahta hi. Nasep ngahna dingin interview skills bekbek zong a kisinsak ahi hi. Sep khit ciang zong bangci mite muan leh suan suak thei ding ciin a kipattah, a kisinsaksak lai ahi hi.\nTua ahih manin mundang, gamdangah nasem in a omte adingin a nuaia thute ngaihsun in mainawt kalsuan ni. Hih bang thu theihna dingin sum tampi bei in course a kikahsak ngekngek hi a, tuni in Zomi te theih dingin kisam sa ka hih manin a mawkna in kong luikhia hi.\n1. Muanhuai in: Nasem ding a kizon ciangin a muanhuai ding mi kien masa hamtang hi. Siam mahmah taleh a nasep ah muanhuailo ding, muan kai lo ding cihte kideih masalo hi. Tungsiahte muha nasep thanuam mahmah, ahih hang kuamah omloh ciang nasep lomthaw in thadah a, etet kul, nawhnawh kul cihte kideih masalo hi. Muh leh muhloh kibang, nawh in nawh kei taleng a sep ding khempeuh a sem ngiatngiat mi, mi muanhuai kideih hi.\n2. Mite tawh semkhawm thei: Nasem muanhuai ban ah mite tawh a semkhawm thei hiding hi. Ama thu bek a deih, a ultungsak mi hilo in mite deihna zong a deihpih thei, a deihpen ahi kei zong a deih banga lungduai thei mi a kideih hi. Amah bek kipakta den ding cih bang kideih lo a, ama min kidawk in kidawklo hitaleh a nasep ding uh a zawh peuh uh leh a lungkim thei mi kideih hi. Minpha deihlua dingte kideihlo cihna hi.\n3. Tungsiahte deihna theisiam: Tungsiahte pattah leh a kul banga taihilhna zong theisiam mi kideih hi. A tupna uh a telpih, a deihna uh a theihpih hiding, a kihilh ciang a nuakpahlo, a kitai ciang a hehpahlo hiding.\n4. Muan theih mi: Nasem dinga kideih lak ah mi kihona peuh, mi lungkimlohna leh mi gensiatna khempeuh a pulak kawikawi, a kamtam cihte kideihlo hi. A leiko a mite mawhna zongzong, mite siatna ding a gengente kideih masalo hi. A haksa zongin thudik a gen ngam, a thuak ding hileh zong thudik mah a dinpih ngam, a citak a muanhuai, tungsiahte muantheih mi kideih hi.\n5. Thusim kem siam: Nasem dinga kideih mahmah lak ah mite thusim kemsiam, nasepna company te thuguk leh thusimte genkhialo a kemsiam mi kideih leuleu hi. Thusim kem theite kimuanga, thusia piangsaklo ahih manin ki it hi.\n6. Kihelzo den ding: Nasepna, vai khat peuh ah a kisam banga kihelzo dente kideih hi. Nasep hamsa aom ciang kipengsak, kidang koih, mite huh nuamlo cihte kideih masalo hi. Mite bek minphatna ding ahih leh kihel utlo, nuam a sak nam a hih kei leh sem utlo, midang hamphatna ding ahih leh hoihtak seppih utlo cihte kideihlo hi. A nuam leh a baih teng a tengsiamte nasem dingin kideih masalo hi.\n7. It theih mi hiding: Midang tawh kikhawl thei, midang tawh kipawl thei, mite it theih mi kideih hi. Mi khempeuh tawh kikhawl thei, mi khempeuh tawh kilemsawm, kilem thei, leh mite ngaih theih mite nasem dingin kideih masa hi.\n8. Nasep siam: Nasep a siam mahmahte kideih masa hamtang hi. Tua pen a thupi mahmah khat hi. Ahi zongin nasep siam bek hilo in a siamna a behlap nuam, a kisinsin nuam, a pilna a behlap nuamte kipakta in kideih diak hi. A siam mahmahna khat bek tawh a tucip utte sangin a kizuunzuun utte kideihzaw hamtang hi.\n9. Nuihmai leh khuaktaai: Nuihmai kawma nasep theih pen a hamphat huai mahmah nasepzia ahi hi. Mai gum ngeungau a semte sangin amah bek hilo mite nangawn a maitai sak theite nasem dingin kideih peuhmah leuleu hi. A nasepna phual ah siatna, haksatna a om leh zong a vengsak thei ding, a ngaihsutna manlang leh a khuaktaite kideih a, ki it mahmah hi. Mite mai ah maigum lak, hehsa a pau, mi thusimlo, mi muhdah bawl cihte neilo uh hi. Mimal haksatna a neih uh leh zong a tuam in kikum in mi khempeuh mai ah lak ngeilo uh hi.\n10. Lungsim puakzia: Nasem dinga kideih lak ah a thupi mahmah khat pen lungsim puakzia siangtho leh gina tak a neite hi. Lungsim kawi leh lungsim palang neite kideih masalo hi. Mite a sawi et pah nuam, mite a tuam bawl pah nuam, mite a gimneih pah nuamte kideihlo hi. Lungsim tang te in mi khempeuh lungnuamsak a, mi khempeuh maitaisak in, mi khempeuh thanuamna leh lawpna guan hi. Mite khualsiam in mi khempeuh huh nuam a, a nasep khempeuh ah zong thanuam pah hi.\nThukhupna: Hih a tunga khempeuh a nei mihing a om leh mi hampha mahmah hi a, etteh tak mahmah ding hi. A tunga khat zong na neih kei leh zong lungkia tuan kenla, na neihte meetbawl in pungsak inla, na neih nailohte hanciam in behlap sawm in. Tua hileh na nasepna phual an nuamzaw na sa dinga, mite in hong itzaw bangin na mu dinga, mite in hong ngaizaw ta bangin na mu ding hi. Nasepna mun a kilaih loh hangin nasepzia leh mite tawh kizopna hong kidang hamtang ding hi.\nTry it out. Thanks. Lungdam.\nPrevious: 2015 Zomi MP te ading thunget sakna\nNext: MP kitelna ding


url: =LESSON 8 Nov. 16 – 22 Pasian Leh Thuciam ~ MUC\nLESSON 8 Nov. 16 – 22 Pasian Leh Thuciam\nAdmin 1:45:00 PM 4Q2019, Articles, Sabbath School Lesson\nLESSON 8 Nov. 16 – 22\nPasian Leh Thuciam\nTu Kaal Sung Sim Ding: Neh. 10: 1-39; Pian. 4: 8 – 19; Heb. 8: 1-7; 13:20; Joshua 24.\nKAMNGAH: “Hih thute khempeuh hangin a kip thuciamna khat bawlin lai-in ka gelh uh a, ka uliante uh, ka Levi mite uh lehka siampite un zong tua lai tungah a min uh gelh uh hi…….Eite’ Pasian inn kin lo-in i om kei ding hi” Nehemiah 9: 38; 10: 39.\nLai Siangtho sungah “thuciam” cih in bang pulaak hiam? A masa penin thuciam cih thu in Pasian leh A mite kikal kizopna a pulaak kammal hi. Pasian in “Note pen keima mite na hi uh a, kei pen note’ Pasian ka hi, cihna hi. Tua banah nidanglai-in ukpite leh amaute khutnuai mite kikaal kizopna-ah zong a kizang kammal khat hi. Thuciam a kibawl ciangin a langnih tuak adingin man nei hi. Ukpi makaite in amau khut nuai mite limtak kemin don uh a, nautaangte in zong a tungsiah makaite nget bang bang pia uh hi. Ahi zongin Pasian leh A mite kikaal thuciam in tuamdang hi. Pasian in mihing tung panin ngahna nei Ama phattuam nading om lo napi-in, mihing in ciampel taleh Pasian in a thuciam pelh ngei lo hi. Mihingte in Pasian tawh a thuciam uh citak lo uh hi. A taktakin thuciam in thupha leh hamsiatna tawh tonkhawm ahih manin Israelte in gimna a thuak uhteh Topa tungah a thuciam palsat ahihlam uh kiphawk uh hi.\nTu kaal sungin Israelte in Pasian tungah thuciamna thak a neih kik uh thute leh Lai Siangtho sunga thuciam a thupitna leh a thu piangte i kikum ding hi.\nThuciam A Thupai-zia\nNeh. 9: 36 – 38 sung a thute ngaihsun kawm inla Neh. 10: 1-29 sim in. Kua in thuciam bawl a, bang hangin thuciam bawl uh hi ding hiam?\nMakaite bek in thuciam tungah minthuh uh hi mah taleh mihonpi in Pasian Thukham ka zuih kei uhleh hamsiatna ka thuak ding uh hi, ci uh hi (Neh. 10: 28, 29). Israel mite in Pasian tawh thuciam a bawlna uh in thupitna bang nei hiam? Hih thu i tel nadingin thuciam a hong kipatkhiatna thu i theih masak ding kisam hi.\nThuciam in thupi hi. Bang hang hiam cihleh Pasian in mawhnei mihingte tawh a hong kizopna pulaak khat hi-in, Pasian in A mite tawh a hong kizopnopna hong hilh hi. Tua banah mihing in Pasian tungah a kipiak, a ki-ap nopna kilangsak hi.\nPiancil 1 leh 2 sungah na khempeuh kipiansak masak pulaak banah Pasian leh mihing kizopna, mihing khat leh mihing khat kizopna zong pulaak hi. Ahi zongin mawhna hong om a kipan tua kizopna khempeuh kisia hi. Mawhna in piansak na khempeuh susia hi; sihna hong tun hi.\nAdam khangzui-in mihing in khennih kisuah hi; Cain in siatna tel zaw-in (Pian. 4:8-10), Seth in Pasian tel zaw hi (Pian. 5:3 – 24). Cain khanggui in Adam panin khang sagihna Lamech tawh bei hi (Pian. 4: 17 -19). Lamech in zi tampi neih a pankhia pa hi. Siatna, gitlohna tawh kidim Cain khanggui in Seth khanggui tawh kibangin khangkhia hi. Seth khanggui a sagihna Enoch in Pasian tawh lampai khawm a, vantungah laktohna ngah hi (Pian. 5: 24).\nLeitung in Pasian kiang zuan lo zaw-in siatna lampi zui zaw ahih manin, Pasian tungah a citak khanggui a bei ding dinmun a tunteh Pasian in Ama kamciam tangtungsak ding, mihing a hong hotkhiat nading Kamciam a om bangin, Pasian in tuicin piangsak hi. Tuicin in leitung melpuak susia-in nuntakna khempeuh beisiang hi. Ahi zongin Tuiciin suksiat khempeuh in mihing in a suksiat khitsa vive ahi hi (Pian. 6: 11 – 13).\nMawhna siatna na tuak kha ngei hiam? Bang lampi bek in mawhna vangliatna susia ding hiam? Bangci bangin tua zawhna nangma neih hong suak ding hiam?\nA Beisa-in Thuciamte\nTuicin khitteh Pasian in Noah leh a suanlekhakte tawh thuciam khat vei bawl kik hi. Pasian in amaute tawh kizom nuam hi. Tua kizopna-ah thuciam in a bulpi hi. Lai Siangtho sungah Pasian in A mite tawh a bawl thuciam a sagih vei-na kimu thei hi.\nA masa pen Thuciam: Adam (Pian. 1-3)\nA nih vei-na Thuciam: Noah (Pian. 6-9)\nA thum vei-na Thuciam: Abraham (Pian. 12: 1-3)\nA li vei-na Thuciam: Moses leh Israel minamte\n(Sinai Thuciam/Moses Thuciam, Pai. 19 - 24)\nA nga vei-na Thuciam Phineas (Gam. 25: 10- 13)\nA guk vei-na Thuciam: David (2Sam. 7: 5 -16)\nA sagih vei-na Thuciam: Thuciam Thak (Jer. 31: 31 – 34).\nPian. 9: 16, 17:7; Isa. 55:3; Heb. 13: 20 sim inla, “Tawntung Thuciam” cih in bang hiam?\nLai Siangtho sung mun sawm le gukah “Tawntung Thuciam” cih kammal kimu thei hi. Tua lak pan sawm le thum in Abraham tawh thuciam, Sinai-ah Israel tungah thuciam leh David tawh thuciam hi. Hihte in a tuam vilvel thuciam hi mah taleh “Tawntung Thuciam” hi. Tawntung hotkhiat lungdamna thu a pulaak masak pen na mun in Pian. 3:15 hi. Tua in Lai Siangtho buppi sungah a kipulaak mah bangin tawntung thuciam zong tua bang mah hi. A khang a khang a kibawl thuciamte in, a hong honkhia itna thuciam leh tatkhiatna thu a thuk zaw, a tangzai zaw-in hong theitelsak hi. Thuciam Lui leh Thuciam Thak in kilamdang hi mah taleh, a sung a om a pulaak thute in a kibang thu vive hi.\n(1) Siantho-na: “Amaute sungah ka Thukhamte ka koih ding a, amaute lungtang tungah ka gelh ding hi” (Jer. 31:33 leh Heb. 8: 10 enkak in).\n(2) Kilemkikna: “Amaute Pasian ka hi ding a, amaute in Keima mi hi ding uh hi” (Jer. 31: 33; Heb. 8:10).\n(3) Nasep Masuan: “Kuamah in midangte leh a sanggamte uh kiangah, “ Topa thei in,” ci-in a kihilh nawn kei ding uh hi; bang hang hiam cihleh Topa in kong cih-inah, amaute a neu pen panin a lianpen dongin, a vekpi- un kei a hong thei ding uh hi” (Jer. 31: 34; Heb. 8:10).\n(4) Diktanna: “Amaute’ khialhnate ka maisak ding a, amaute mawhnate phawkin ka nei nawn kei ding hi” (Jer. 31:34; Heb. 8:10).\nThuciam A Thuluanzia\nLai Siangtho sunga thuciamte kilamzia in tuampian hi. Hittite mite in zong Lai Siangtho sung a thuciamte tawh kibang thuciam nei uh hi. Pasian in A mite tawh thuciam a bawl ciangin, mite theihzawh loh tel zawh loh dingin bawl lo a, a mun le mual tawh kizui-a mite tawh kituakin thuciam bawl hi, cih kilang hi. Tua thuciamte in hih bangin kimu thei hi: Thupatna guipi (Pasian ahihna a kipulaakna); a beisa hunte pulaakna (nidang hun a kizopnate); thukhunte/ thukhamte; thuphate leh hamsiatnate; teci-te; a tuam vilvel thuphate ahih keileh thuciam pulaak limciinnate kihel hi. Tua hi-in nidang hunlai-a mite zat thuciamte tawh kizawi-tawnin Pasian in A mite tawh thuciam a bawl pen lamdang ngaihsut ding hi lo hi. Pasian in mite theih siksanin thuciam bawl hi. Gentehna-in Thuhilhkikna buppi in thuciamna vive hi. Bang hang hiam cihleh Moses in, Pasian thuciam thak sungah Israel mite nungta-in Pasian tawh kizopna nei dingin sam hi. Tua thuciam in a nuai-a bangin kimu thei hi.\n1. Thupatna Guipi (Thkna. 1: 1-5)\n2. A beisa thute pulaakna (1: 6 – 4: 43)\n3. Thukhun/thupiakte (4:44 – 26: 19)\n4. Thuphate leh Hamsiatnate (27 – 30)\n5. Tecite (30:19)\n6. A tuam vilvel thuphate (31: 9-13)\nJoshua 24 sim in. Bangci bangin a tung thu (6) kimu thei hiam?\nJoshua makaihna tawh kipuahphatna a bawl uh zong tua bang mah hi. A masa-in thupatna-ah Pasian in TOPA, Israel mite Pasian ahihna Amah leh amah kipulaak hi (Jos. 24:2). Tua zomah a beisa-in Pasian in Israel mite a makaihna, amaute adingin a sep a bawl khempeuh pulaak hi (Jos. 24: 3 -13). Tua khit ciangin thukhun, thupiakte hilhcianna, (Jos. 24: 14, 15, 23), thuphate leh hamsiatnate (Jos. 24: 25, 26), teci-te (Jos. 24:22, 27), a tuam vilvel thuphate kihilh hi (Josh. 24: 25, 26). Hihte in Pasian in Israelte tawh thuciamna a bawl takteh a thuzuanzia hi-in, a beisa hun a Pasian in amaute a makaih bek tham lo-in thuciam a tangtung nadingin a kisam thute a tangtun ding uh zong kihilh hi.\nJos. 24: 15 sim in. Tu-in nuntakpih ding thuguipi bang hong hilh hiam?\nNeh. 10: 30 – 39 sim in. Thuciamna thak a neihna uhah Israelte in a sep ding uh thu li bangteng kipulaak hiam?\nMihonpi in a nuai-a thute sem dingin kamciam pia uh hi.\n(1). Namdangte tawh kiteng thei lo ding (tua bangin kiteenna in milim biakna hong tun thei)\n(2). Sabbath limtakin zang in (vanlei vanzuakte khawl)\n( 3). Leiba-te maisak uh hi; sabbath jubilee a tunteh cimawh gentheite huh uh hi.\n(4). Biakbuk adingin sumpi piakna, biakbuk nasepte huh, khaigah masate leh sawm-ah khatte biakbukah paipih uh hi. Tua in Pasian deih biakpiakna maan hi.\nHih thupiak 1-3 in mi tawh kizopna (kiteenna leh leiba maisakna) leh Pasian tawh kizopna (Sabbath) hi-in, a tawpna pen in biakbuk tawh kisai hi (Neh. 10: 32- 39).\nMipi in tua bangin thuciam tungah cihtak ding masuan nei hi. Tua bangin citak uh hileh Pasian tawh kizopna hi taleh mi tawh kizopna hoih hi. Paubaanna nei lo-in thuciam zui uh hi taleh amaute in nunzia hoih in mailam kalsuan huzaap hi, cih thei lo uh hi. Israel mite in thuman lampi bangin nungta ding uh hileh amau tun nopna a tun nadingun gamtat hoih leh thuzuihna hoih a neih ding uh kisam hi. Pasian tawh a nungta khawm dingin a thupi kalsuanzia dingte in Sabbath ni-in nasepna pan tawlnga-in biakbuk nasep limtak a sep ding uh hi.\nIsraelte in a kamciam bangun hoihtakin nungta lo uh hi. Nehemiah pulaak mah bangin mi tampi in a kamciam uh pelh hi taleh mi tawmno khat in kamciam bangin nungta uh hi. Pasian mitsuanin Ama huhna a ngah mite nunzia hoih nei-in thuman lampi panin lampial lo uh hi.\n“Lungsim ngaihsutna maantak tawh kalsuan hi lehang i nunzia kikhel\nlo-in a om kei ding hi. Lungsim utna, ngaihsutna khempeuh Topa kimakaihsak hi lehang vangliatna leh zawhna khempeuh eima aa hi ding hi. Vantung huhna na ngah ding a, Pasian tungah ki-apna tawh nunzia thak, upna mainawtin a nungta mi i hi ding hi.” Ellen G. White, Steps to Christ, 48.\nBang in Pasian tawh a nungta khawm dingin nunzia kikhel ding hong khaktan hiam?\nNeh. 10: 32- 39 sim in. “Kote in ka Pasian inn ka nusia kei ding uh hi,” (Neh. 10:39), ci-in a pulaak uh bangin, bang hangin biakbuk nasep in Israelte adingin kisam hiam? Bang hangin Biakbuk in upna thu adingin thupi hiam? (Heb. 8: 1-7)\nIsraelte in biakbuk nasem dingin kamciam uh hi. Kumpite in nengniamin\nmi tawmno khat ahih hangun, a neih sunsunte uh itsiik lo-in biakbuk nasep nadingin hanciamin pia uh hi. Thukham in gambup mimal simna a om ciangin piak ding hi mah taleh, amaute in kumsialin shekel khat sehthum suah sehkhat pia uh hi. Mipi in thukham kalhna val piak ding kisam hi, ci uh hi. Tua banah meihal biakna tau-ah meihalna pia dingin innkuan kiseh uh hi. Tua bangin nasem ding kisehna, geelkholhna om keileh nasepna lawhcing zo lo hi.\nKhaigah masa, ta masa, sawm-ah khat leh sumpite in biakbuk a nasem siampite leh Levi mite ading hi. Neihsa khempeuh lak pan sawm-ah khat pen Levi mite ading hi. Tua bangin ta masate sum tawh kitan ding hi. Sawm-ah khat banah ta masa-te kitatna sum zong Levi mite ading hi. Ahi zongin Levi mite ngah lak pan sawm-ah khat pen siampite pia uh hi. Biakbuk in Israelte adingin a kisam pelmawh khat hi. Upna guipi khatin nei uh hi. Nebuchadnezzar in biakbuk susia-in biakbuk sunga vante a gamah ciahpih hi. Hih in Israelte adingin supna lian mahmah khat hong suak hi. Biakbuk limtakin a kizat kik ciangin Israel gam adingin damna leh a upna uh thaksuah hi. Bang hang hiam cihleh biakbuk leh a sunga biakpiaknate, tuuno sisan in mawhna bulpi beisiang nading hilh hi. Jesuh in singlamteh tungah a hong sihteh mawhna pan suahtak nading lampi hong kihonsak hi (Rom.5: 5-10).\nTua banah kumsim kibawl Mawhsuutpi Ni tungtawnin mipi in Pasian in mawhna, siatna khempeuh beisiangsak ding a, na khempeuh in hoihna tawh kidim ding hi, ci-in mukhol thei uh hi. Biakbuk leh a sung a biakpiakna khempeuh in hotkhiatna thu vive pulaak hi. Biakbuk tungtawnin Pasian zia le tong, mawhneite a hong tatkhiat nadingin a geelna khempeuh hong muhsak hi.\n“Jesuh Khrih in i mawhnate panin hong tan dingin leitungah hong paisuk hi, a cihna thu in thuman thutak ahih manin a vekpi-in san ding kilawm hi. Tua mawhnei mite lakah a mawh pen mi ka hi hi” (1Tim. 1: 15). Paul in lametna bang nei hiam? Bangci bangin nang le kei in tua lametna tawh nungta ding i hiam?\nSimbeh Ding: Ellen G. White, “Consecration” 43 – 48, in Steps to Christ.\n“Leitung biakbuk in khennih nei hi. Siampi pa in nisimin siangtho munah biakpiakna nei hi. Ahi zongin biakbuk buppi siansuah dingin, siampi pa in kum khatin khat vei a siangtho bel munah a tuam vilvel mawhsuut biakpiakna pia hi. Ni khat khit ni khat a mawhna kisik mi in biakbuk kongkhakah a biakpiakna ding tawi-sa-in va kilaak hi. Biakpiak nadingin a ken ganhing lu tungah a khutnga-in a mawhnate pulaak hi. Mawh nei lo Pa in mawhna pua ding limcing hi. Ganhing in thahna thuak hi. “Sisan lo-in mawhmai lo hi.” Sisan sungah nuntakna om hi (Siam.17:11). Pasian thupiak palsatna in a palsat mihing nunna kal hi. Siampipa in mawhnei mi nunna limcing sisan la-in siangtho mun leh thukham singkuang kikoihna siangtho bel mun dalna puanah tua sisan va theh hi. Khat veivei ciangin siangtho munah sisan kipaipih lo hi. Biakpiakna sa-te in siampi pa nek dingin kikoih hi.\nMoses in Aaron leh a tate tungah a vaikhak mah bangin “na mipihte uh mawhna no mau mah in na pua ding uh hi” (Siam. 10:17) ci hi. Siangtho mun leh siangtho bel mun a biakpiaknate in a mawhna kisik mi in mawhmai a ngah limcing hi. Ellen G. White, The Great Controversy, 418.\n1. Kamciam pia-in, lungsim kisuanna nei lo ahi zongin kamciam tangtungsak ding hanciam khit nungah na kamciam tangtun loh na nei hiam? Bang thu hangin mailam ah na khialh kik loh nadingin hong huh ding hiam?\n2. Kamciam in khat le khat kizopna kipsak hi. Pasian tungah i piak kamciamte tawh i kigamla hi. Mihing in a kamciam tungah citak lo hi napi-in, Pasian in Ama kamciam pelh ngei lo hi. Bangci bangin Pasian hoihna leh acihtakna theihtelna in Amah tawh kizopna kip hong neisak dinghiam? Tua hileh i nunzia ding a kilawm bangin a nungta dingin honghuh ding hi lo hiam?\n3. Pasian tungah i cihtaknate leh “Thuciam Thak” tawh kipawl kamciam a hong kipiate ngaihsun in (Lk. 22: 20; Heb. 8: 13; 9: 15). Banghangin Jesuh in Ama sisan tawh a kipsak Thuciam Thak hangin khotkhiatna thu, mawhmai ding kamciamte i tel ding thupi hiam?


url: =· Africa huam sung gam khat peupeuh pan kumpi seem a asepsung paubang lo ban ah hoihtak a atawlnga te kumsim apiakkhiat det uh ahi Mo Ibrahim Prize kici sumtang $5 million Namibia gam President lui Mr Hifikepunye Pohamba in ngahhi ci in Africa makaaite in March 2, 2015 ni in taangkkokhia uhhi. Amah peen Tapong makaai pan Namibia kumpi term nih asemtosuak khat ahihi. Hih pahtawi kipia sumpeen leitung ah mimal khat tung ah akipiate pahtawi sum lakpan atampeen ci uhhi. BBC\n· South Koream leh US gamte kipawl a gaaldo kisin na pawipi ahi Foal Eagle kici gaaldo kisinna pawipi March 2, 2015 ni in Korea tuipi tung ah akipat ziahziah laaitak un North Korea te hehlua in Thaupi Tai 305 atuthei te nihtawh akhalo deuhding in kap ek uhhi ci in South Korea makaai ten genkhia uhhi.BBC\n· Iraq gaalkaap te in leilam leh vanlam tawh miglo maangpi Saddam Hussein khua ahi Tikrit khuapi IS migilo te khutsung pan laakkik zawhnading in March 2, 2015 ni in gaaldona lianpi khat nei uhhi. Khuapi I alangphial lazota a nehsawh mahmah mai ci in Iraq thuneiten gen uhhi. Tikrit khuapi peen June,2014 pan IS migilo te abuluahna munkhat ahihi.BBC\n· Israel Prime Minister Benjamin Netanyahu Iran Nuclear tawh kisai genzaakding in US gam March 2, 2015 ni in ongtung ta peetpeet hi. February 3,2015 niciang US Congress mun ah nasiatak thugenna neiding hi. Ama ongpaina vaaipeen US The Speaker Of The House John Boehner I sapna himawk ahihman Democratic part Ulian atamzaw in Israel PM Benjamin tawh kimungiat lo ding in khensat uhhi.BBC\n· UK gampan Sen gam zin tuma kum 30 pan amasapeen a kiciamteh thu ahi Prince William Sengam vahawh dihdih a, President Xi Jinping tawh March 2, 2015 ni in kimdengdang nong uhhi. Aki Upmawhna sang Sen Kumpipa Xi JInping in namaitai bilbel ahihman ithu hoihtuak ei kiciphot uhhi.BBC\n· Kawlgam Ngapik kumpi langpang tinten Pi Sut Cing leh Uital Lubok Pu Thein Sein te March 2, 2015 ni in zanlam nai 6 pawl in nailang sung Nyipidaw khuapi ah kimu zual uha, Kawlgam thukhunpi, suahta tak a 2015 kum gambup kiteelna bawlnading cihte kikum uh ci in Kawlkumpi thu genhuai tengbek agenthei U Ye Htut in genkhia hi. Ulian nih kimu buangding anih un kuaman akikup uh taangkokhia lo ahihman in zawlthu genmaw, Chinmaung le Ngapik kansawm maw kuaman kithei lo hi. VOA\n· Shan gam saklam Kokang te huangsung ah Kawl Ngapik gaalkaap te leh Kokang gaalkaap te gaalkaap te Feb 9,2015 nipan akikaap ngeekngeek ni 20 avaal ta gaal kidona nasia semsem a adiak in March 1,2 sung huai sia mahmah tatsatlo in kisai ngekngek uhhi. Kawl ten Kokang te gaalpan na hoih mual 6 khat khit kala ciatciat uha, 3 that in 15 kahing mat uh, kolam ah bel 4 si ung ci in taangkokhia uhhi. Kokang lam pan ahihleh Kawlgaalkaap bel 10 pan atungsiah si in kolam pan 3 si ung, Kawl ten thaupi, Thank te a kipan gaalvan aneih kheempeuh uhleh gaalkaap athuangthuang in ongtung sakziahziah uh ahihman kidona masuan peen limci laai mahmah ci in gen uhhi. VOA\n· Mandalay khuapi pan Yangon lamzuan a lungphona bawl Kawlgam Siamsin te Ngapik palik 300 kiim in March 2, 2015 ni in nakhaaktan in na umcih uh ahihman in buainalianpi khat piang hi. Mon state lampan ongkipan te zong khawltuan lo in a ngapngap un ongpaisuak ding uha, Yangon khuapi ah akiukiu pan ongkituah ding ci uhhi. BBC\n5/19/2017 05:47:46 pm\nIsrael president and their wife are come to visit the Africa where they see the population and their regular needs which is very good for the people who lived there. This is very good news for the African residence because they president are come to make some works and statements which are nice and kind heart.


url: =ZAM Thupuak :: 28 June 2015 :: ZOMI DAILY\nposted on 27 June 2015 at 2:28 am Lomkholna: News, Newsletter, Refugee, ZAM, Zomi\n“Refugee te Malaysia ah nasep theihna kapiazo kei ding uh hi”\nJune 22 (Monday) ni-in UNHCR in Malaysia kumpi tungah gambeel/galtaai te nasep theihna ding huhna ngen uh hi. Tukum May 31 ni dong UN min ciaptehna ah mi 153,004 om in, Kawlgam panin 142,224 pha hi-in, tua lakah Chin State panin 49,340, Rohingya 46,581, Arakanese 12,298, Shan/Thai Yai 1,510 leh adang 7,538 hi uh hi. Tualo gam dang Sri Lanka pan 1,193, Somalia pan 1,072 leh Syria pan 938 pha uh hi.\nMalaysia gam sungah nasep theihna Kumpi tungah a va ngetsak uh pen phalna ki ngahlo hi. Minister te genna ah Refugee te nasep theihna ding vai tawh kisai pen Immigration thukhun tawh ki tuaklo hi. Malaysia Immigration thukhun sungah laibu lo tawh Malaysia sung lut peuhmah khasum ki pialo ding ci hi.\nTua banah laibu neilo Refugee te nasem sak mawk le hang Refugee a kihanthawn hong suak ding a gamgi ah a taang lai mi tul tampite hong lut ziahziah ding uh hi ci hi. Tulaitak in Malaysia gambupah gamdangmi nasem pen 1.9 Million om a, Refugee te nasep khuan pia le hang hih adang gamdangmi 1.9 Million ten zong Refugee ciaptehna ngen hamtang ding uh hi.\nTua banah ih gamsunga refugee te pen hehpihhuai kisa mahmah a, ahita zongin nasep theihna pia le hang a dangdang hamphatna pilna sinna sangkah theih nading, damlohna lam cih bang atuamtuam zong ih piak loh hong ki phamawh ding hi. Tua ahih manin nasem saklo ding hihang ci uh hi. Source : www. themalaysianinsider.com\nRSC CASI website tawh kisai theihhuai thu\n⦁ RSC na phi ni laidal khat tawh na MY No. leh https://casi.rescue.org ah na ettheih na ding (password) hong pia ding uh hi. Na ID dingin na MY No. hong hipah ding hi.\n⦁ Hih CASI (password) na neih naikei aleh na UN No./MY No. tawh RSC phone tawh ahi zong, email tawh ahi zong ki ngen thei hi.\n⦁ Hih CASI website ah tulaitak in Manglai, Kawllai, Malay leh Hakha lai tawh ki en thei a, sawtlo in Zolai tawh ki en theita ding hi.\n⦁ CASI website na et ciangin na DHS, IOM ding ahun na ki gelh ding hi. Ahi zongin RSC panin hong sap taktak ciang bek in a ni ding a kician pan hi. Ahang tuamtuam hang tawh ani pen kikhel thei hi.\n⦁ Na thu le la behlap nop a om leh RSC ah zasak in. Gentehna in, ta neihna, zi/pasal neihna, phone nambat laihna, gam thumna na tunna dingte omna thak piak nopna cih bang na neih leh ki laih thei, ki behlap den thei hi.\n⦁ RSC panin khemna (Fraud Case) hoihtak sitpha kik uh hi. USA gam panin 2015 December bei ah khemna tawh kisai kua teng paisuak thei ding hong gen thei dingin ki lamen hi. Tua bang a akisit kik khit ciangin RST kipuak kik te maban hong kizomto thei pan ding hi. Gam thumna khat peuhpeuh tun theih nading pen UNHCR tawh kisai bek hi.\n⦁ Khemna hang khat peuhpeuh tawh dan piak thuakte, tawl khat ngaksakna a thuakte RSC leh RST ah zasak hamtang in.\nAbeisa June 7, 2014 pan June 7, 2015 ciang kum khat sung ZAM sum le laidal tawh hong panpih mimal leh kipawlna teng\nMin Khua RM\nBiak Lam Tuang Lamzang 20\nCin Tung Nung Tuithang 100\nDal Kap Saizang 50\nDal Sawm Piang Anlangh 100\nDim Do San Sezaang 50\nDong Sawm Tung Keizang 100\nDr. J. M Ngul Khan Pau te innkuan 200\nEn Ngin Khual 20\nGin Khan Mung Ngalbual 100\nGin Tul Tuang Laaitui 50\nHau Dim Cing Tuimang 50\nHau Suan Lian Lailui 50\nJoseph Khup Tualzang 50\nJoseph Lian (MCF) 50\nKam Lem Thang Tuimang 50\nKam Sian Muang Mualnuam 200\nKap Khen Thang 50\nKhai Sian Muang Phaileng 50\nKham Sawm Mung & Cing San Lian Laaitui 50\nKhen Khua Tuan Keizang 300\nKhup Lam Thang Chantagyi 50\nKhup Lian Piang Tuicinlui 50\nKhup Sang Lian Suangsang 50\nLangh Khan Hang Lailo 50\nMa Man Sawbuayeshin 100\nMan Khen Dim Heilei 50\nMichel Mung 20\nMonica Muangnu Saizang 50\nMoses Pum Pau Sezaang 50\nNang Lian Mang Tuilangh 50\nNung Sian Khai Zozaang 20\nPaan Khup Pangzang 400\nPastor Pau San Lian Buanli 50\nPau Biak Lian Leilum 50\nPau Lian Khai Shawbuayeshin 50\nPum Lam Thang Pyidawtha 50\nRev. Dr. Cin Sian Pau Sezaang 50\nRev. Dr. GK Nang te innkuan 50\nSia Hau Khan Mang Japan 50\nThang Cin Hau & Kap Do Nang Ngalzang 50\nThang Kap Sing Tongsial 20\nThang Kim Khai Taaklam 30\nThang Langh Pau Keizang 50\nThang Sawm Lian Buan 20\nThang Sian Muang Vangteh 50\nTuan Kaih Mang Anlangh 50\nTun Muan Mung Laaitui 100\nCin Sian Gin Kapteel A4 laidal 500\nSuan Cin Buanli A4 laidal 800\nThang Sian Tung & Nang Lian Tung A3 laidal 500\nPawlpi & Kipawlna tuamtuam RM\n⦁ Buanli Khua Kipawlna 200\n⦁ Church of Jesus (KL) 50\n⦁ Ever Smile Ministry 50\n⦁ KL Adventist Church (Pudu) 50\n⦁ Myanmar Believers Fellowship (MBF) 150\n⦁ New Eden Ansai (KL) 200\n⦁ New Life for You Ministry 50\n⦁ Suanghoih National Organization 50\n⦁ Sunway Emmanuel Church 200\n⦁ Tauleng Khua Kipawlna 50\n⦁ Teeklui Innkuan Malaysia 100\n⦁ Tuimang Khua Kipawlna 50\n⦁ Vanglian Man City Zomi Fans 60\n⦁ Zing Dai Bang Album bawlte kiang pan 50\n⦁ Zion UPC Kepong 200\n⦁ Zomi Adventist Church 50\n⦁ Zomi Christian Fellowship (Banting) 200\n⦁ Zomi Christian Ministers Council 100\nHi bangin ZAM Thupuak abeisa kaal 53 sung kipelh vetlo a hawmkhiatna ding citpiakna hong nei mimal khempeuh, pawlpi te tung leh amunmun ah sum tampi bei a print te tungah ki lungdam mahmah hi. Na piakkhiatna hangun mi tampi in Thupuak simthei uh hi.\nUN pan Special Verification Process (SVP) lim sit mahmah uh\nTulaitak adiak in 2013-2014 kum a asylum-seek card ngahte Special Verification Process (SVP) limsit mahmah uh hi. Thu kidotna hoihtak a dawng kik theilo te a UN card laksak uh hi.\n⦁ Thong sung pan a agen teng/a lutcil lai a gen teng a dot kik teh a kibang a gen kik thei nawnlo teng,\n⦁ Tangthu a sau, acingin gen theilo teng,\n⦁ Kawlgam ciah kik leh a lauhuai lam a gen theilo teng.\nHih thu ah kua man hong huh theilo ding hi. Bang hang hiam cih leh na aw, na lim ki record bek thamlo in na gen khempeuh zong Computer sungah ki record hi.\nZum vai khat peuhpeuh na neih teh ahunlap in a theite na dot ding mangngilh ngei kei in.\n⦁ Pau Sian Thawng (Singunau), 22 June ni-in ACTS ah ki buaipih.\n⦁ Thang Len Thawn (Sezaang), Langh Sian Thang (Laaitui), Tuan Sian Mung (Tongsial) te Embassy ah ki buaipih.\n⦁ Mang Mang (Phaiza) Jinjang lockup ah ki buaipih.\n⦁ Dim Ngaih Mang (Kapteel), Lian Sian Muan (Kapteel), Dim Lawh Nuam (Mualnuam) te Dangwangi palik zum panin kitan khia thei.\n⦁ Kimboih (Lailui), Lun Cing (Tungzang), Vungnu (Pyidawtha) te /6/2015 ni-in Setapak palik zum pan kithumsak in sum beilo in hong suakta thei.\n⦁ Sing Gin Hau (Kapteel), 26 June ni-in ACTS Clinic ah ki buaipih.\n⦁ Khampi (Tuithang) nasepna ah kisu kha a, zato leh pu te kikaal lemlohna tuamtuam te vai ki buaipih in hoihtak zato kilak thei.\nKhuado Pawi ading Tukpeng (Football) tawh kilawmtatna Zomi League kipan kikta ding\nAbeisa 2014 in Zomi League ah pawlpi 8 panin Team 11 kipha hi. Tukum 2015 Khuado pawi adingin zong Malaysia gamsung a om Zomi pawlpi tuamtuam te khat le khat ki meltheih semsem na dingin kilawmtatna Tukpeng (football) suihna kibawl kik ding hi.\nKhuado ading Tukpeng kimawlna pen biakna pawlpi te bek pan hi ding hi. Pawlpi min tawh a kihel nuam khempeuh in ZAM zumpi ah July 12 a nunung pen sazian nong piak na dingun kong zasak uh hi. Kizopna ding ‘ 012 367 4665\nNu-le-pa omlo Refugee naupang 300 te\nIndonesia gam sunga khua khat ahi Aceh ah khangno Refugee 300 val nu-le-pa neilo in om uh hi. Hih khangnote pen a tamzaw Rohingya te hi-in, amau kigenna ah “Malaysia a ka nu-le-pa te uh a zong hi ungh, lamkaal ah hibang teng kituak kha ahih manin Indonesia gam sungah a awkcip hi ungh” ci uh hi.\nIndonesia gam sunga om UNHCR thuneipa Thomas Vargas in “Hih khangnote pen a innkuanpihte uh tawh kimuhsak ding UNHCR nasep masak pen ding khat hong suak hi” ci hi. Tulaitak UNHCR leh Red Cross te khut kilen in Refugee te lim takin huh uh hi. Indonesia kumpi tawh kithukim in pang khawm a Refugee te a innkuanpihte uh tawh a kimuh dong uh limtak kep ding thukimna suaikai khin uh a, tuabanah gamthumna atun uh ciang innteekte vangik a suan ahih lohna ding un neekzon theihna nasep tuamtuam zong sinsak ding uh a, amaute aa dingin zong hih nasepsiamna nei un hi leh lametna lian neizo tuam ding uh hi. Source : www.bernama.com\nTune Insurance aleinuam khempeuh in UNHCR zum pai kulnawnlo in ZAM ah nisim in kilei, ki bawlthei denta hi.\nZogam Salpha, ZRA/O Pu Mang Khan Khup (Ko Dany) Khuasak in June 23, 2015 ni-in Topa kiangah hong ciahsanna hangin adah akap khempeuh tawh ki bangin ZAM zumpi panin dahpihna ih pulak hi.\n⦁ KFC Jahor Bahru asem ding numei/pasal citak mi 30 kideih. Min pia masasa lut masa hi pah ding hi.\n⦁ Zam Za Dal (Yangon, GBC) in ZAM Thupuak ading RM30 hong pia ahih manin ki lungdam mahmah hi.\n⦁ Bawipi St (Tuikhiang) in ZAM Thupuak ading RM50 hong pia ahih manin ki lungdam mahmah hi.\n⦁ Lian Hau Tuang (Tungzang) in ZAM Thupuak ading RM50 hong pia ahih manin ki lungdam mahmah hi.\n⦁ Go Khan Tuang (Mualkawi) in ZAM Thupuak ading RM20 hong pia ahih manin ki lungdam mahmah hi.\nPrevious: Tulaai Leitung Thuthang Tuamtuam Updates June 26, 2015\nNext: Innteek lungsim ~ Zam Thuam


url: =Ka phawkkhak vilval kanu kam – 10 :: ZOMI DAILY\nposted on 27 November 2014 at 9:13 am Lomkholna: Article, Paukhankap\nTan langh ka kah ding ciangin ka u tawh sangkah nuam lo-in zingsang sangpai hun sim in kibawl in ka kap den hi. Ka nu in ka pai nop na ding un ‘solek, leezin, kabasia’ cih bang tawh hong zol in sanginn ah hong kha zelzel hi. Ahi zongin ka nu ciah khit ciangin ka u tawh ka nu’ nung zui in ka ciah kik thei zel uh hi.\nZingsang khat ka nu in ka u tawh sanginn ah hong khak khit ciang in a nungzui in ka ciah kik uhi. Ka nu inn ciah nawn lo-in lo na kuan suak a, inn ka tun vua leh ka pa’n ciaang khat tawh nong na ngak hi.\n“No bang cia, hong ciah pahpah” ci-in a ciaang tawi tawh sat dingin hong kithawi hi. Ka u tawh sanginn lam ah ka leh taai kik uh hi. Ka pa in zong sanginn ka tun dong uh ka nung uh pan in ciaang tawh hong zui-a, ciah ngam nawn lo-in tua ni bup sang ka kah uh hi.\nNitak ka lup ding uh ciangin ka nu in ka u nau un hong sam in, “ No unau, banghang in sangkah nuam lo-in hih bangin om zelzel na hi uh hiam? Ko, na pa tawh ka neu lai un sang ka kah nop uh hangin na pu te, na pi te in sang kah ding hong phal lo ahih manin laipai khat zong sim thei lo hi ung. Ko na bat ding uh na pa tawh hong phal lo hi ung. Tu a kipan in sang kah nuam lo-in sang pan in hong ciah ciah nawn kei tapeuh un maw,” hong ci!\nTg. Pau Khan Kap\nPrevious: Makaipi mi 6 tawh Zingvai hawmzo dingmaw?\nNext: Rights and Responsibilities ~ Khat Thang\nTedim khuahun (21 January 2017) ~ Tedim Times\nMalaysia Factory khatah numei 172 te zawhthawh thutawh sila bangin nasem in kikhumcip ~ ZD


url: =Dahpihna thupuak ~ Pa Thang Lian Mang (Gualnam) :: ZOMI DAILY\nposted on 8 April 2016 at 8:34 am Lomkholna: Dahpihna, News, Zomi\nKawlgam sung Phaiza khua pan in leitung nuntakna nopzawkna ding ngimna tawh USA gamah innkuan in a lal, Pa Thang Lian Mang (Gualnam) in sin natna leh tuap natna kigawm khawm, sung lam natna lian hangin nimit April 7, 2016 zanlam nai 2:40 am tulai tak in a tenna Buffalo khuapi, NY ah hong nusia hi. Leitung ah a nutsiat a zi leh tate tawh a kibangin Zomi Innkuan USA in nakpi takin dahpih in i thuakpih hi.\nPa Thang Lian Mang in leitung ah a it mahmah a zi leh a tate (pasal 1, numei 3) nusia in a belh Pasian kiangah a ma tangtawn gam dingah hong paisan a hihi.\nPa Thang Lian Mang tawh leitung ah hun nunung zat khop ding pen April 10, 2016 (Sunday) ni hi ding cih kiza hi. A ma omna pawlpi Zomi Christian Church- Buffalo i innteekna tawh hun kibawl ding cih zong kiza hi. Hanmuan hun gelna leh zat zia ding khempeuh zong a ma pawlpi in gel ding cih kiza hi.\nPa Thang Lian Mang in i biak Pasian kiang hong ciahsan ta a hih manin a dah a kap sanggam u le nau, a zi leh tate, nu le pa leh inn sung dongta khempeuh tungah hehnem siampa Khasiangtho in hehnepna hong piak ta sak ta hen!\nPrevious: Dahpihna thupuak ~ Pa. Thang Khan En (Lian Go Khup)\nNext: Kalkawm lunggulh manin na Kal mansuahken


url: = Tinaung Takluem 1 Corinth 4\nPathian Neisa Keam\n1 Christ naseam te le Pathian thuku a keam te bang in, mite in hong ngaisun tahen.\n2 Tuabek domngawl in neisa keam te sia a thuman mi hi kul hi.\n3 Ahihang note, a hibale mi khat in thu nong khen tu uh sia kei atu in thu nocik hilel hi: keima le keima zong thu ka kikhen bua hi.\n4 Keima thu in bangma ka he bua hi; thutang suasak na ka sang bua hi: ahihang Topa sia keima thukhen a hihi.\n5 Tua ahikom a huncin ma, Topa hongpai dong bangma thukhen heak vun, Topa in khuamial sung ah a ki phual te theampo sia khuavak sung ah hong paipui tu a, thinsung i ngaisutna te zong kilangsak tu hi: taciang mihing khatsim in Pathian i pokna sang tu hi.\n6 Suapui te awng, note in a ki atkholsa thu kantan in midang te ngaisun ngawl in, kote tung pan na sin thei natu uh in, ka neisa hi tekaakna te sia keima le Apollos tung ah ka koi hi; tabang in note sung ah kuama in khat le khat ki langpan in na ki phatsak natu uh a hihi.\n7 Banghangziam cile, nangma sia akua in midang sang in tumdang zaw in hong vawt ziam? taciang na san ngawl bang om ziam? tu in na sang ahile banghang in bangma a sang ngawl bang in ki suangtak ni ziam?\n8 Tu in note na ngil uh va hi, tu in na hau uh hi, kote ki hel ngawl in kumpi te bang in na uk uh hi: taciang kote zong note taw ka uk khop thei natu uh in, na uk takpi tu uh ka dei hi.\nTha Thu Ah Pa Dinmun\n9 Banghangziam cile that tu in ciangtan sa bang in ko sawltak te sia Pathian in a khakbel ah hong koi hi, ci ka ngaisun hi: banghangziam cile kote sia leitung, vantungmi te le mihing te mai ah et tu in hong vawt hi.\n10 Kote sia Christ atu in a mawmaw te ka hi uh hi, ahihang note sia Christ sung ah mipil te na hi uh hi; kote sia ka tha uh neam hi, ahihang note na tha uh hat hi; note sia a zatakhuai te na hi uh hi, ahihang kote sia zawnsak thuak te ka hi uh hi.\n11 Hi hun dong in kote sia ngilkial, dangtak, pum nguak, sat thuak le om natu meal nei ngawl in ka om uh hi;\n12 Koma khut vateak taw na ka seam uh hi: zawnsakna ka thuak uh ciang zong, thupha ka pia uh hi; hong ki vawtsiat ciang zong, ka thuak uh hi:\n13 Hong ki sonsiat ciang in, ka thum uh hi: kote sia leitung ah vansia bang in hong vawt uh hi, taciang tuni dongma in munphia na ninteak bang in ka om uh hi.\n14 Note hong maizumsak tu in hi thu te hong at hi ngawl khi hi, ahihang ka it ka tate bang in kidop natu kong pia hi.\n15 Banghangziam cile note in Christ sung ah hilna pia tul sawm nei na hi uh hang, Pa tampi na nei bua uh hi: banghangziam cile Christ Jesus sung ah lungdamna thupha tungtawn in ka nei tate na hi uh hi.\n16 Tua ahikom ka nuntak dan hong ette tavun, ci in kong thum hi.\n17 Hi thu hang in ka it le Topa sung ah ka muan ka tapa Timothy sia note kung ah kong paisak hi, ama in mun tatuam a om pawlpi tatuam ah ka hil bang in, Christ sung ah ka nuntakdan te hong hil tu hi.\n18 Tu in note kung ah hongpai ngawl tu bang in mi pawlkhat te kiphasak in om hi.\n19 Ahihang Topa deina a om le a hai ngawl in note kung ah kongpai tu hi, taciang a kiphasak te kam hi zaw ngawl in a vangletna thu ka he zaw tu hi.\n20 Banghangziam cile Pathian ngam sia kammal ah hi ngawl in, vangletna sung ah om hi.\n21 Bang dei nu ziam? note kung ah ciang uai taw hongpai tu khi ziam, a hibale itna le a nunneam thaa taw hongpai zaw tu khi ziam?


url: =Zomi Namni Muakna, Dr. L. Lam Khan Piang laikhaak\nZosuan Tuailai Khawmpi (2013) - Tedim lai aa Dr Piang ong laikhaak ong khaakkik leuleu ing.\nIt leh ngaih Zosuan Tuailaite aw,\nKa nek-leh-tak, pilna-siamna zong a ka vaithaamna Litui (Dilli/Delhi) zang pan Zogam suahlam a om Zomi Khangnoute email tungtawnin damin kong hopih hi. Tutung Sanggampa Hang Khan Lian tawh Zo Convention ding vai email tungtawn in ka kiho uh leh Zosuan Tuailai Khawmpi a ding khangnoute laikhak ding hong gelhin hong ci hi. Kei zong ka lunghimawh ten genna ding lemtang om ci-in ka nuam khinkhian hi, lai hong gelh bek hi lo in zong hong kihel sawm ning cikha liang ing. Tua zawh phetin ken zong Sanggamnu Mang Khan Cing ka hopih a, Tedim Khangnou khawmpi a ding lai nagelh nawp ding leh Zolai in hong lehkhiat sak ding hing ka ci a, aman hong gelh ning ci hi.\nEi Zomite Sak-leh-Khang ah i kikhen zongin, leitung mun tuamtuamah i hei zongin, sumnu-sumpa i lam zongin, pilna-siamna i sang zongin, singta tanggual i khup zongin, pupa satsa i Zogam zuunlo in i kitheihmawh bawl ni pen ‘kelbuh’ bangin Leitung maitangah zungkhakna neilo minam i suak ding hi. Gam i cih pen numei tawh na kiggenteh thei zel hi, tua hi a numei zong it bek it lo-in, kemin zuun zo peuh le hang a cihtheihna, a kilawmna, leh a siamna te hong suahkhia in midangte a dingin nopna leh lungdamna hong tun thei hi. Gelbawlin khuangbet bangin vuavua leng a hoih kimlai zong a siahuai pen hong suak ding hi. Tua mah bangin, zogam zong a cihtheihna, a kilawmna, leh a kicinna gah i lawh theihna dingin it bek hilo-in, kemin zuun le hang a kicinna hong kilang ding a, a sunga teng Zovontawite niang leh tai-in ki-innteng louteng ding hi.\nHun leh nite hong kikhen dungzui-in i Zogamah zong khuahunte, loukhawhzia, neek leh tak zonzia, khuasung leh gamsung kivaihawmzia, adangdangte (adgt.), hong kikhelna kimuthei hi. Pupate hun lai-in galmat-samat na kidem uh a, thazung-thatang leh galsiamna tawh galten simm ta se leh na nangin na nawhkik zo uh hi. Hunkhat lai-in, tuizum vaikang hong lianin, galkap thahatna tawh tuan a pupa satsa Zogam hong la-in hong ukhcip uh hi. Tua hunlai mahin, sangmangte honglutin i Zogam ah tungsianmang itna tongdam hong luan uh a, Zomi tampite nungzui suak in, tuni dongin a tamzaw Khristian kisuak ta hi. Tua hun a kipan in, i Zo ngeinate damdamin kinusia in, i suahtakna zong hong bei hiaihiai hi. Mikang kumpi hong ukhte in kampau leh awsuahzia tawh minam tuam bangkeek in hong khenin, eite in zong mitdel sialkhau letin len in i-beh leh phungte na ngawn kampau-awsuah tawkhat tuamzek leh minam tuam mah bangin i ngaihsun khialkha deep uh hi.\nVaikang kumpite ukhna hong bei ciangin, Zogam pen kumpigam nih eh thum hizaw in hong kikhen khong mawk a, a sawtlo in Zomite a dingin buaina lianpi hong suakden ta hi. Zogam tumhlam a omte in Democracy (mipi vaihawmna) tawh na khangkhia uh a, ahih hangin tu dongin zangsiam thei nai tuanlo uh hi. Tua ahih leh, Zogam suahlam a omte pen galkap ki-ukhna tawh kum 50 val bang na kivaihawm khin ta hi khong ahih manin, kumpi kivaihawmna in Democracy hong kizat ding pen limhtak kigin kholh ngai ding a, political party paizia zong limhtak theihtel kisam ding hi. Tua a dingin politics i ‘na-le-muh’ i ci hiam khat pen telsiam mahmah kisam ding a, diplomacy siamtak a zattheih ding kiphamawh hi. Tuma, Tedim in district a ngahloh thubang facebook pan ka sim ciangin, midangte ei a ding a zawldan leh zawh dingdan siam zolo i hih man hi dingin ka lamen hi. Democracy ah pen nambat kisam a ahih hangin lawmbawl siamna hang tawh zong i deih ngah thei veve hi.\nDemocracy tawh i kivaihawm ciangin i Zo paunak ,‘Nga-in a tam sihpih in mihingte in a tam hinpih hi’, cih bang hong dik tektek suak hi. Bangcik ciangin mihing hong tam hiam i cih leh, hong kigawm uh ciangin hong tam hi pah lel hi. Tua ahih manin ei sung bek hilo, i sanggam Lai, Matu, Kanpalet, adgt., tawh zong kithutuak in Kawlgambup Kumpi na ngawnin zong i thu hong zuih uh kiphamawh ding zahin pangkhawm ding a kisam ahi hi. Tuma district thu tawh kisai bang zong, bang ding a district khatbek hong kituhsak se uh hiam? Hawm cing lo pen ngetbeh a, kuamah piak lohphawt cih bang a hihdan om ding hi. Hih bang a, uital hon lak a saguhbawk khiat dan a kibawl pen kineu etvai zong sa ing. District a kibawl ciangin, development hoihzaw sem a omna ding leh vaihawmna a lamzang zawk seem na ding a hi hi. Tua ahih manin, hih bang a kitot-kielna ding vai pen hong om zel ding a, makaite in telsiam mahmah kisam ding hi. India kumpi hitaleh Kawl Kumpi hitaleh, amaute pen meigong a pasal in a go-gamhte nutsiat a a taisan tawh kibang hi inh, lauhthongna tawh kidim den uh hi. Kawlte in amau thahatna leh pilna tawh Kawlgambup a bawl khiat uh hi lo-in, vaikang kumpite goluah bek ahi uh hi. Tua mah bangin India zong vaite bawlkhiat zong hi tuan lo hi. Tua ahih manin, vaikang kumpi in amau hunlai a azat uh “divide and rule” policy pen a zat loh uh kiphamawh ding hi. Hih policy bekmah tawh vaikang kumpi in zong gamzapi a ukhzo hi bek hi, hih bangteng ahih manin makaite a dingin pilvang ding kisam mahmah hi.\nTulai lung hong phong mahmah thu-in, Zogam Suahlam hi-in Tumlam hitaleh, zolei sung piang go-gamh manpha tuamtuamte tohkhiat thu ahi hi. I Pupa satsa gam hi a, eimau gam hi na pi-in sen leh Kawlte in luak mang khin ding cih manglamin zong matding lauhuai zah dong ahi hi. Bang ci do ding? Bang ci nan ding? Cip pen tutmun pan gen ziau thei hi khollo hi. Midangte in bang ci do in nang uh hiam? Ka theih khak khat pen Nagate hihzia ahi hi. Nagaland ah hih bangin thautui zong dingin ONGC te (Govt. of India a) kipat sawm uh a, Seithekeima khua ah bu hongs a uh hi. NSCN te in dalin gamnuai panin vau uh a, kuamah bangmah semsak thei lo ahih manin ONGC te in khawl san phawt uh hi. Eite in zong bang hiam i hih ding om kha ding hi. Civil society tuamtuamte leh kipawlna tuamtuam i neihte in non-violence method tawh protest pen tawlngalo a panla in, tualo thautawi pawlin zong midangte hih bang hih kisam kha ding in lamen ing. A deih huai pen bel hi kei, ahi zongin pupa satsa Zogam suamhat buluhte in hong luhin khutzepin ding hithiat ding pen minam khat hihna omlo tawh hong kibang ding hi. Hih a nuai a bangin la dawng tawh kong gelhzaw hi.\nZolei-ah Dogal Lian e\nDogal lian e, kil bang khang e.\nSen leh kawlmang selung tuak in,\nVai leh temei lung kihual in-\nPhulipsa bang leisung khuat in,\nZolei sungpiang pupa go-gamh,\nLoutui bang zawl ding simthu lel e.\nTuli-tuitaw i heina pan,\nLeilu-leitaw i thaamna pan,\nAknou ciauliaute mah bangin,\nKamkei bangin i gialkhop ding,\nTunu‘n hai bang hong ngaklah e -\nPianna Zogam helkol sut dingin.\nPupa huaisa pianna Zolei,\nSingta lawh ding phalngam lang e.\nLawibang thannang lelliang’ Simthu\nSiamsil Khaubang sutsiamte in\nSelung tuak mapang khawmin\nZumkong-mangkong, UN dongah ko ni e\nVuisai bang lian Zolei dogal\nPalbang nang ding lungin gel leng\nLailunghiang e zotawi tanggualte\nBang tawh nawh, bang tawh khiang ding\nNamtem hiam maw piangdang kawlciang?\nVaimang siamsil siamna mah tawh cini e.\nTuan pupaten agen bangin:\nVai nunung guahsia in lap\nAkta mangkuan kitukitu.\nUnau melhaih Zovontawite\nDogal hang lang, lang lai-in e,\nKitu-kitu, kiel-kiel lai zen e.\nTakkheih! ci-in hanlung ciam ni.\nKamkei bang hang Zotawi tanggual\nNa awi ngam nam singdang luah ding-\nZolei sung’h piang leigo-gamh teng.\nPal bang nang ni, sa bang nawh ni,\nZolei dogal sen-kawl-temei-leh-vai lungtuak\nHih bangin i luahsa gam na ngawnah thu kinei zolo in, ei-leh-ei kivaihawmna na ngawn limhtak kinei lo a, i suahtakna hong laksak masa vaikangte in midang tungah hong khumziau uh ahih manin, gel ding, sak ding, kikup ding tam mahmah hi. A hi zongin Kawlgam ki-ukhna sung khamtungmite lakah kua lian pen ding cih bang peuh kituh zawsop. Minam sungah, a sanggamte a thuneih khumnuam a lungsim nei omna minam pen, minam hampha hilo-in minam dang a picingzawte nuai ah, om hamtang hi. Tua ahih manin, khamtungmite a kituah kei leh Kawlte a dingin hamphatna om ding a, khamtungmite a dingin supna lianpi hong tunkhin a, a siahuaizaw hong tungtung lai ding hi.\nMipil-misiamte in bang gen hiam i cih leh, ‘pilna pen van thupipen khat bang hong hi ding a, anei penpen in leitung a ukh ding hi’, na ci uh hi. Lai Siangtho (Paunak 4:7) in zong, ‘Pilna a thupi pen hi a, na neih khempeuh na beilawh zongin na zawn ding ahi hi’ na ci hi. Tua ahih manin, thuhaksa pipi tampi kituakto lai ding a, tua hun ciangin pilna bekin gualzawhna hong pia ding hi. Pilna ka cih ciangin, pianken pilna bek hong hi nawnlo a, theihna tawh zong a kizom pilna hi. Tu ciangin khangnoute in gamsung dante, Leitungbup dante, kivaipuakzia, mimal tanvou (Rights), cultural rights, Indigenous peoples’ rights, adgt., theih kiphamawh a, tua panin mailam kalsuanzia ding kikup tanghtangh hong kisam ding hi. Sia Kam Khaw Thang in hih bangin na gen ngei hi, ‘I pil kei zongin mipilte pinla kitang pih thei hi’, na kici hi, bang a cih nawpna hiam i cih leh mipilte in a pilna uh laibu ah hong gelh uh a, a sim nuam khempeuh in simin theithei uh hi.\nTuhun pen cihtakna, pilna, siamna, leh theihna tawh nasep hun hi ta hi. Facebook khong a utut gelh ziauziau tawh zong hong kibang nawn lo ding a, kipilsak tawm mawk tawh zong bang mah tan kitung lo ding hi. Sia Pau Khan En in ‘Ot maawkmawk theology’ a cihte bang pian pen, social leh politics lamah zong tua bang pian kitam mahmah khongin, dahhuai hi. Tua ahih manin, a neu-alian in pilna zongin, kikumkhawmin kalsuan khawm leng gualzawhna dial i khai zo ding uh hi.\nDr. L. Lam Khan Piang\n10/28/2015 09:43:18 pm\nThe key to great change is education. It not only helps a man in bringing change within himself but also gives him power to alter the world in a better manner and make it a better place to live in. However, change demands education.\n12/10/2015 12:22:19 am\n2/10/2016 02:22:28 am\nExceptionally intriguing! Truly extremely decent blog you :)\n3/7/2016 11:56:27 pm\n3/12/2016 03:35:15 pm\n3/12/2016 03:36:45 pm\n3/20/2016 02:32:31 am\n5/1/2016 05:14:02 am\nStunning, this article is truly great, with the goal that I can't say how upbeat feeling. The article make everything about the story delineates gushing with the best, and each development of the characters all compose so exact, let me see the waves energized.\n2/13/2018 07:03:37 pm


url: =Gatshamanim ~ Dim Lun Zam :: ZOMI DAILY\nposted on 30 January 2018 at 3:48 pm Lomkholna: Biakna, Dimlunzam, News\nHuan sung mun khatah suang abem alian sim khat om a tua tung munkhat pen aton agek leh akizim pian dan in om hi. Siapa in tua pang khat ah tudingin a khut tawh ong lak hi. Amah in tua suangpi i thu khat zong ong gen nailo phot hi.\n“Messiah pen gimna ong thuakma zan in hih Gethsemane huan sungah ama deihna khempeuh Pa deihna bang ahi dingin ap hi. Hih huan sung mah ah biakinn cingte amah man dingin ong pai uh hi. Tua ahih man in gimthuakna a kipatna taktak pen hih huan sung pan mah hi.”\nTua teng agen khit teh den a ka gen uh suang abang na pen lam ah athu ong hei hi. ” Hih mun ah sathau kigawi hi” Olive pen a tung pan in lengpei bang ahih suangtum tawh ki hual ki gawi in ki suzan sak ziahziah hi.” Tua bang in agawizan dikdek khit ciang bekin Olive thau ong piang khia thei pan hi. Hebrew te pau in Olive thau pen SHEMEN kici hi. ‘Gawi’ cih kammal pen GAT kici hi. ”Sathau gawina khat” cih pen Gatshemen or Gatshamanim(pl) kici hi.” “gatshamanim “cih kamal nazak teh bang dan in na za a? Theilo a maw. Gethsemane cih tawh ki bang sa ingh.\n“Hi lua hi. Tua mun pen sathau ki gawina mun hi. Messiah i haksatna tawh bangci bang in kisai ding ahi tam maw? Messiah cih zong sathau, olive thau shemen tawh ong ki memat zel ahi ve. Ahi zongin, sathau ong pian khiat na dingin kigawizan loh phamawh hi. Amasa in ama deihna ( will) pen gawizan phot in tua khit teh anuntak na ki gawizan hi.”\n“Tua ahih leh sathau in bang thu gen nuam ahi a leh?”\n“Lai siangtho in, sathau pen cidamna leh nuamna( joy) hi a asiangtho pen pen i zatna mun in kinilh( anointing) na hi pha pen hi. Sathau nilhna pen kumpite leh kamsangte bek tungah ki nilh hi. Tua ahih man in sathau pen tunglam pan aki bua Kha Siangtho etsakna hi.”\n“Tua ahih leh Olive gahte ong kigawizanna teh sathau ong luangkhia thei pan ci hi ve hang maw, Messiah pen Gethdemane ah ong kigawizan ciang beka a sathau ong luangkhia thei pan pen in i dam.nading, nuamna( joy) leh Kha Siangtho ki buahna ong piangsak cih na tawh ong ki zom ahi ve maw.”\n“Hi lua ei, Messiah ong ki gawizan a ong sihna in eite a ding in damna, nuamna… Leh Kha Siangtho ki buahna ong piang thei hi. Tua bang apian na dingin Gatshemanim, sathau ki gawina …. Gatsemane pan ong ki pan khia hi.\nThe mission: Tuni in Pasian a tawh ki tuaklo i deihna i utna te ama kiangah piakhia in la gawizan mang in. Tua ki gawizan na pan in Kha Siangtho sathau kidim sak in.\nLeviticus 8: 10_12; Luke 22: 39_44 Johnathan Cahn Day 53\nPrevious: Ki huam in! ~ Tdkhen\nNext: India, Delhi ah naungek kha 8 bekbek aphapan khat buanthuak


url: =Kumpi Nihnate 11 | Siantongluan.net\nKumpi Nihnate 11\nKumpi Nihnate 11 |\nAhaziah nu Athaliah in a tapa a sihna a theih ciangin amah kipanin kumpi innkuan khempeuh thatsak hi.\nAhih hangin Ahaziah sanggamnu, Kumpi Joram tanu Jehosheba in Ahaziah tapa Joash la-in, thah dingin a kikoih kumpipa tapate lak panin amah gukhia a, biakinn sung lupna inndei sungah amah leh a cingnu a koih hi. Tua bangin tuanu in Athaliah kiang panin amah seel a, tua ahih manin amah kithat khalo hi.\nAthaliah in Israel gamsungah a uk sungteng a cingnu tawh amah kum guk sung omin Topa biakinn sungah a bu hi.\nAhih hangin a kum sagihna kumin siampi Jehoiada in mi sawlin Kar mite leh kumpi inncing a ukte kiangah paisak a, Topa biakinnsung ama kiangah samsak hi. Tua ciangin amah in amaute tungah a ngaihsutna genin Topa biakinn sungah kiciamna khat bawl uh a, amah in amaute kiangah kumpipa tapa a lak hi.\nTua ciangin amah in amaute thu pia a, "Note hih bangin na gamta ding uh hi: Sabbath ni-in nasep pengin kumpipa inn a cing no seh thumah sehkhatte in\n(adang seh thumah sehkhatte Sur kulhkongpi-ah omin adang seh thumah sehkhatte a cingte nung kulhkongpi-ah om hi) kumpi inn na cing ding uh hi.\nTua ciangin Sabbath ni-in na semin Topa biakinn a cing no a khennihte in\nna khutsung uhah na hiam ciat uh tawh kumpi Joash na cing ding uh hi. Note kiang nai-ah a hong pai peuhpeuh kithat ding hi. Kumpipa a paikhiat ciang leh a sungtum ciangin amah na cing ding uh hi," a ci hi.\nA ukte in siampi Jehoiada thupiak khempeuh bangin hih uh a, Sabbath ni-in nasep a sem dingte tawh Sabbath ni-in ama mi nasep a peng dingte hong paipih ciat uh a, siampi Jehoiada kiangah hong tung uh hi.\nTua ciangin siampipa in a ukte tungah Topa biakinn sungah a om David-a ahi teipite leh lumte a pia hi.\nTua ciangin biakinn leitaw lampang, biakna tau leh biakinn kimkotah mi khempeuh a khut uhah a hiam ciat uh tawh a cingin a ding uh hi.\nTua ciangin amah in kumpipa tapa paikhiatpihin, ama lu tungah kumpi lukhu khusak a, kumpi hihna tecipanna lai amah a pia hi. Tua ciangin amaute in amah kumpi hi, ci-in taangko-in amah sathau a nilh uh hi. Tua ciangin amaute in a khut uh bengin, "Kumpipa khansau hen!" a ci uh hi.\nAthaliah in a cingte leh mite gamlumna a zak ciangin mite kiang Topa biakinn sungah a pai hi.\nAmah a khuadak ciangin a ngeina ding bangin biakna song gei-ah kumpi thakpa dingin, kumpipa gei-ah a ukte leh peengkul tumte om a, tua gammi khempeuh in lungdamin peengkul na tum uh hi. Tua ciangin Athaliah in a puante balkekin kiko a, "Sawmsimna! Sawmsimna!" a ci hi.\nTua ciangin siampi Jehoiada in galkap a ukte thu pia-in, "A pua-ah tuanu paikhiatpih un. Amah a panpih peuhmah namsau tawh that un," a ci hi. Bang hang hiam cih leh siampipa in, "Topa biakinn sungah amah that kei un," a ci hi.\nTua ahih ciangin amaute in tuanu man uh a, Kumpipa inn lutna Sakol Kongpi a tun ciangin tua lai-ah amah kithat hi.\nTua ciangin Jehoiada in amaute Topa mi ahihna ding uh Topa leh kumpipa leh mite kikalah thuciamna khat bawl a, kumpipa leh mite kikalah zong a bawl hi.\nTua ciangin tua gammi khempeuh Baal biakinn-ah pai-in a biakinn a phelkek uh hi. A biakna taute leh a milimte amaute in sukham uh a, amaute in biakna taute mai-ah Baal siampi Mattan a that uh hi. Tua ciangin siampipa in Topa biakinn-ah galvilte a koih hi.\nTua ciangin amah in a ukte, a cingte, leh tua gammi khempeuh kaikhawm hi. Tua ciangin amaute in Topa biakinn panin kumpipa paipihsuk uh a, a Cingte Kongpi tawnin kumpipa inn-ah a pai uh hi. Tua ciangin kumpite kumpi tokhom tungah amah hong tu hi.\nTua ahih ciangin tua gammi khempeuh a lungdam uh hi. Kumpipa inn-ah namsau tawh Athaliah a kithah khit ciangin khuapi sung a gamdai hi.\nJoash in uk ding a kipat ciangin ama khan kum sagih pha pan hi.\nTedim Lai Siangtho / Laibu: Kumpi Nihnate 11


url: =MSS 9: Khrisian Laibu ahilo khat tawh Gupkhiat - Zomi Adventist Innkuan\nEast-Central Africa Division November 30\nAfrica nisuahnalam gam sungah Lai Siangtho hoih takin a sinna uh hangin mi tampitakte Seventh-day Adventist sungah hong lut uh hi.\nElijah zong khristian hi lo napi Lai Siangtho hoihtak in a sinna panin Adventist hong suak hi.\nKhrisian ahi lo innkuan sungpanin Elijah khangkhia a, Africa Nisuahnalam gam sung aa, a sangkahna ah pil mahmah hi. Biakna tawh kisai subject pen limsin phadiak in, Nisuahna gamlaizang lam a om University mun thum ah degree la kawikawi hi. A gam vua dingin biakna makaipi khat dinmun dong hong tungto ta a, mundangah mission nasepna ah makaipi hong suak hi.\nHimah taleh Italy ah biakna vai-in khat vei a va zin lai-in Rom khuapi sungah a lut ciangin inn sung baangtungte ah Pasian in mihingte Sabbath ni-in a tawlngak ding a sawlnate amuh ciangin a lungsim sungah dotna khat hong suak hi. Sabbath ni pen Saturday ni ahihlam zong Lai Siangtho tungtawnin a theihsa ahi hi. Tu-in Rom khuasungah Sunday ni-in saiite kikhak in biakinn ah a kikhopna uh a mu hi.\nBanghiam khat in Elijah lungmang sak hi. Italy gamsungah a zinna tuamtuam te ah, tanglai mun minthangte a et kawikawina ah, Jesu Jordan Gun sungah a ki tuiphum mah bangin mite tui sungah a kiphumna uh limte a mu hi. Ahizongin tu-in a maute a makaih mite in, tui kiphumna ki zangh nawnlo in, tui thehna kizangh zaw ahihna a gen ciangin lamdang samahmah uh hi. Tua bangin tuiphumna tangin tuithehna a kizatnading sawlna Lai Siangtho sungah muzolo hi.\nTua bangin Elijah a inn ah hong tunkik ciangin, a ma’ Lai Siangtho sungah a lian 6 na sunga, Jesu thu kigenna hong simsuk kik hi. Adiakdiak in alian 19 na sung leh Ellen White gelh, “Khangcin lungdeih” hong etkaak hi. Ama’ nuntak sung kum 40 bang a phakna sungah, kua man’ Jesu thu peuhmah Elijah’ kiangah va genpih ngei lo hi. Ama’ theihna ah Jesu pen kamsang lian khat bek in thei lel a, mi mawkmawk khat mah bang bek in ngaihsun hi. Tu-in ahihleh ama’ Lai Siangtho sung a sim ciangin, Jesu Pasian ahihna, A sihna, Na khempeuh a piansak theih nadingin vangliatna aneihna, leh leitungah a om lai-a nalamdang abawlnate sim suksuk hi. Alian thum sung a, a neu 45, 46 a sim khak ciangin Jesu pen Pasian taktak ahihna mu aa, lamdang samahmah hi.\nA Lai Siangtho honsa in koih in, Isaiah 9:6 sung a “Banghanghiam cihleh eite’ adingin naungek khat hong suak a, eite tungah tapa khat hong kipia hi. Amah pen eite hong ukpa hi ding a, ama’ min pen Lamdang, Thulakpa, Vanglian Pasian, Tawntung Pa, Nopsakna Kumpi, kici ding hi” cih tawh hoihtakin enkaak khawm hi. Tua bangin a kantel khit ciangin a lungsim khempeuh tawh, Jesu biak dingin khentat pah hi.\n“Ka Lai Siangtho in Jesu pen Pasian ahihna leh Piangsakpa a hihna hong laktel thei ahih manin ka Honpa leh Tanpa in ka sang pah hi,” ci-in thudongte tungah genkik hi. “Hih thu tawh kisai-in kuamah’n kei kiangah hong hilh ngei lo hi” ci hi.\nTua bangin Elijah in Jesu thu kicing zaw in a teltheih nadingin pawlpi khat hong zongg pah hi. Nidang a lamkabom khawngah biakna tuamtuamte pasian’ thu kikupna (dialogues)te hong phawk kik a, tua te lakah Khrisian pawlpi tuamtuamte zong kihel thei in, Adventist pastorte zong kihel zel ahihlam phawk kik hi.\n“Khrisian pawlpi dangdangte sangin Adventists te in Jesu Pasian ahihna ka mite’ tungah nak telgen theih zawtham uh hi,” ci hi.\nTua manin, Saturday ni khat, Adventist biakinn khat ah va kikhawm hi.\nAsawt lo in azi a tate tawh khua dang khat ah a kituah nading uh thu hong om hi. Elijah in Khrisian biakna a upna hangin a beh a phungte in thah a sawm man a khualal ahi hi.\nA pem na uh tua khuapi thak ah Sabbath masa ni in, East-Central Africa Division sungah executive secretary sem ahi Alain Coralie in nipikaal nih sung effort bawl a kipat hun tawh kituak lian hi. Effort a man ciangin Elijah leh a zi Josephine te nupa in, Jordan gun sungah Jesu a ki tuiphum ngiat mah bangin, tui sungah ki phum ngiatna tawh a upna uh hong lakkhia uh hi.\nTu-in Elijah kum 50 pha ta a, Jesu thu a za ngei nai ngiat lo te’ kiangah lawptak leh hanciamtakin thu hilh hi. Ama’ effort bawlna leh laibu zuakna hangin mi tampitakte hong ki tuiphum uh hi. Tua banah a omna pawlpi ah deacon zong sem lai hi.\n“Filippi 3:7-14 sungah leitung nate leh hamphatna khempeuh Jesu i upna hangin i supngam ding ahi hi. Tua hang mah in ka behlephung mah zong a nusia ka hi hi” Elijah in ci hi. “Tua ban ah ka pilsinna university te a kipan ka degree thupi teng leh biakna lamah ka thuneihna, ka vaang neihna khem peuh ka nusia hi. Bek tham loh in gam lian thum panin ka biakna nasepna hangin khasum mun thum pan a ka ngah teng zong ka sumh ngam hi. Jesu bek ka mitsuan ta hi” ci hi.\nAma’ tangthu a za ngei mite’ kiangah, “Note khempeuh in zong na mawhna uh kisiik kik in Jesu bek mitsuan in, gupkhiatna na ngah nadingun kong lunggulh mahmah hi,” ci hi.\nPrev post MSS 9: စစ်ဆေးခြင်း၊ ဒုက္ခဆင်းရဲခြင်းနှင့်စာရင်းများ\nNext post HSS 9: FIAHNA, MANGANNA LEH TIHDUHDAHNA


url: =Kim Jong Nam thahna ah akihel Vietnam gammi Doan Thi Huong thu tawmkhat ~ ZD :: ZOMI DAILY\nposted on 2 March 2017 at 4:14 pm Lomkholna: News, Sawltak, World\nMalaysia KL Airport sung Kim Jong Nam thahna ah akihel numei nihte lakah khatpen Vietnam gammi ahihi. Amin Doan Thi Huong hi a, kum 28 phakhin hi. Vietnam gam ii khuapi ahi Hanoi City sung aom “Hanoi Medical University” ah zatuilam pilna sinin sang akah ngeikhat ahihi.\nChina Press te pulakkhiatna ah Doan Thi Huong pen University ah Pharmacy zatuilamsang kum 5 sungbang asinin sangkah ngei cihi. Apianna khua ahihleh khuaneukhat hi a, Hanoi City panin 90km bang agamlatna ah aom Nam Dinh khua ah asuak ahihi.\nApianna khua ah avengte khat ii genna ah Doan Thi Huong pen University ah Pharmacy pilna sinding in azinkhiatpen sawtsimta cihi. Kum 5 sung Pharmacy zatuilamsang pilna sin cih kathei a, ahi zongin Degree ngahmah ngahlo cih katheiciankei ci’n avengpa in genkhia hi.\nAvengpa in Doan Thi Huong te innkuanpen atheihzawh kum 40 bang valkhin a, nungdiak in KLIA2 sungah Kim Jong Nam “VX nerve agent” tawh kisuamlum cih Media tuamtuam in agen ciangin Doan Thi Huong akihellam kathei a, lamdang kasa mahmah ci’n avengpa in genkhia hi.\nAneutung panin katheih hih Doan Thi Huong in mihingkhat thahlupngam nading zahdong in lungtang neiding in ka umkei ci’n genbeh hi.\nBanghanghiam cihleh Doan Thi Huong pen alungnem, mihehpih thei khat hi a, apianpih lungsim puakzia pen bangmah in khelzo pakloding cihi. Tuaban ah University ah asin zatuilamsang tawh kisai pilna Pharmaceutical Knowledge pen mithahlup nading in zangdingin ka umkei cihi.\nDoan Thi Huong pen akhua panin azinkhiatzawh asawt hangin innkuanpih meltheih tanau tetawh kimukhawm dingin ciahtheizel cihi. Apa pen galkaplui hi a, Vietnam War lai in akhe langkhat kitan hi. Anu pen 2014 kum in si ahih manin, apa in zikik nei hi.\nThukhenzum in mithat in mawhhi acih hangin hih numeino pen migiding in ka ummawh hi ci’n avengpa in genkhia hi.\nDoan Thi Huong tawh thu akibawlkhawm ahi Indonesia gammi Siti Aisyah ii anu apa tezong atanu vaitawh lunghimawh mahmah uh a, ahehnemding, Moral Support piading in Malaysia ah zinsawm uh cih kiza hi.\nSiti Aisyah innkuanpih te’nzong ka tanu uh amigi mahmah khat hi a, hihvai tawh kisai in atanu asuahtaktheih nadingin kasum neihkhempeuh uhleh neihsa innlehlo te zuakin Lawyer kawmin ka hanciamding uhhi ci’n genkhia hi. ZD Sawltak #zomidaily\nPrevious: Naupangno kum 2 bek aphapan khat mawtaw sungah ki nusiacip in si ~ ZD\nNext: Malaysia leh North Korea kizopna siasemsem, Free Visa phiatta ~ ZD


url: =Myanmar President: Gambup Lutangpi U Htin Kyaw Zogam hongzin ~ Zingsol :: ZOMI DAILY\nposted on 19 February 2017 at 4:33 pm Lomkholna: News, Zingsol, Zomi\nTonzang Khuanu,khuapa te in Tedim District ngah zawh nading Ngetsak\nTonzang – Feb 19 :: Myanmar Gambup Luntangpi U Htin Kyaw le apawl te tuni in Zogam, Tonzang khua ah hong tung a, mipi tawh kimuh khopna ah Tonzang khua’nu, Khua’pa te in lunggulhna pulakna ah Tedim District ngah zawh nading ngetsak uh hi cih thu kiza hi.\nTua pulakna sung ah, Tonzang le Cikha khua pan mipi te in District zum ahi Falam tawh kizopna pen Tonzang pan Tai 102, Cikha pan Tai 155 haksapi in kizom kul a lampi haksatna, zumvai paivai haksatna tampi om ahih man in, Tonzang pan Tain 27 bek akigam la ahi Tedim Township pen District in hong vaihawm saknading nen uh hi.\nTua ban ah, Cikha-Khampat lampi pen Zogam le Sagain gamke kizopna ding huntomno sung in akitunna lampi ahih man in, Cikha-Khampat kizopna ding a dal hi Meitun gun ah Pi 450 Leipi khat hong phahsak na ding.\nTonzang khua kim khua pam pan khangno te in khua le tu i khantohna ding akisam Technological pilna te sin thei in, khua le tui mah ah zat kik theih nading in Kumpi vaihawmna ah Technological High School khat hong vaihawm sak nading cih zong zong ngen uh hi.\nKumpi zum tuamtuam lam pan in zong lunggulhna te pulakna kinei a, Zato lam pan in Dal Khai Rural Health Centre puah phat sak nading, Bapi ah RHC khat a kilam nading, Sang lam pan Tonzang Sangpi ading Pi 90×40 RC Dawl Nih Sanginn lamsak nading cih te ngen uh hi cih thu kiza hi.\nGambup Lutangpi U Htin Kyaw pen Zomi Nam Ni hong piankhiatna khua Falam ah Kum 69 cinna Zomi Nam Ni uap ding le Falam khua sat zawh Kum 125 cin Jubilee muakna in hong zin hi a, khanglam Zosuan te lam ah zong zin suak ding in kilamen hi.\nAmah pen NLD pan hi a, kua mah upmawh loh in Daw Aung San Suu Kyi vaihawmna tawh Myanmar Gambup Lutangpi in a kitel ahi hi. Abeisa 2015 kum Zogam Mencip dongtuak lai in zong Daw Khin Kyi Foundation min tawh Zogam ah Solar bawlsak ding in hong pai ngei hi.\n2017 Kum February pen Zogam ading a thulamdang mahmah khat hi a, February 5 ni in Gambup Lutang nih, Zosuan sung pan Myanmar Gam ah Lutangpi a sem masa ahi Pu Henry Van Thio le U Lian Mangpi te Zogam hong zin khit zawh ni 20 sung in Gambup a lianpen Lutangpi zong Zogam hong zin thei ahi hi. By ZINGSOL Tanute/ Photo: Siapi Mungno FB\nPrevious: Malaysia Dungun District sungah mawtaw thum kiphukha, mikhat si ~ ZD\nNext: Myanmar President le ulian te’n Tonzang ah khuanu khuapa te ngetna a vaihawm sakziading pulak kikna